Gutuna. Zarauzko Eusko Alkartasunak Gurekin Jairi

ZARAUZKO EUSKO ALKARTASUNAK GUREKIN JAIRI:

Irailaren 3an, Gurekin Jai Festa Batzordearen izenean, Gurutze Ostolaza-k bidalitako idatziari erantzuteko beharrean aurkitu da Zarauzko Eusko Alkartasuna.

Jakina den bezela, abuztuaren 25ean, Zarauzko Rugby Taldearen eskutik, Amaral-en kontzertua iragarrita zegoen. Eva Amaral-en azken orduko ondoezagatik emanaldiak bertan behera gelditu behar zuela adierazi zitzaien momentu hartan bilduta zeuden antolatzaile eta herriko ordezkariei, Juan Luis Illarramendi alkatea eta Karmele Alberdi, turismoko zinegotzi arduraduna han zirelarik. Egoera horren aurrean ahalik eta erabaki zuzenena hartu behar izan zen, kontuan izanik kontzertura pertsona kopuru handi bat gerturatu zela eta erantzun zehatz bat eman behar zitzaiela, hauek etxera ahalik eta giro baretuenean joan zitezen.

Hartutako erabakia abuztuaren 31rako atzeratzea izan zen, kontuan izanik Zarauzko Rugby Taldeak izan zitzazkeen ondorio larriak eta Gurekin Jai Festa Batzordearekin akordio batetara iritsiko zirela sinistuta, ez “herriko ergel haundienak” direla pentsatuaz baizik eta herriko bi eragile garrantzitsuen arteko ulermena eta elkartasuna arazoa gainditzeko balio izango zuelakoan, gero hala gertatu den bezela. Zentzu horretan EA-k zoriondu egin nahi du Gurekin Jai Festa Batzordea arazoaren konponbidean egindako esfortzu eta lanagatik.

Hori esanda, ez ditugu ontzat hartzen Alkateari eta Turismoko Zinegotzi arduradunari egindako kritika zorrotzak. Zarauzko Eusko Alkartasunatik gure babes osoa adierazi nahi diegu, arazo baten aurrean, irtenbide egokiena aurkitzeko egin duten lanagatik. EA-k gogoratu nahi du, Gurekin Jai-rekin BILDUk orain arte izandako jarrera; luzatu diren eskaerei bide eta laguntza ematen, neurri gabeko akusazioak izan direnean babesa adierazten eta kasu zehatz honetan salbuespeneko kokagune egoki bat proposatuaz. Ez Alkateak, ezta gobernu honetako inongo zinegotzirik ere, ez dio izkin egiten Gurekin Jai-ren programazioari bere osotasunean garatua izango delako, adostu den behin behineko kokaleku berrian.

Zarauzko Eusko Alkartasunak txalotu nahi ditu herriko eragile desberdinek herrian antolatzen dituzten ekimen guztiak, beti ere arduraz eta zentzuz burutzen direnean, hauek Zarautzek duen bizia adierazten dutelako eta era berean herria suspertzeko motoreak izan daitezkelako. Guzti hau ez da Alkateak lehenetsi izan duen ekitaldi bat, BILDUko udal taldeak baimendutako kontzertu bat gehiago baizik, bere garaian beste batzuk baimendu dituen bezala, gertuko adibidea Rosario Flores-en kontzertua, Zurekin-ek antolatua. Tamalgarria da, Gurutze Ostolazak, Gurekin Jai-ren izenean, zuzendutako idatzian, “egoera ulertu” egiten dela esan eta hala ere BILDUko bikideei egurra ematea.

Azkenik EA-k ez du argitu beharrik presoen giza eskubideen aurrean beti izan duen, daukan eta izango duen jarrera. Zarauzko Eusko Alkartasunak adierzi nahi du Turismoko Bulego zuzendaritzan bozketa egiteko garaian BILDUko ordezkaria dela bertan parte hartzen duena eta azalpen bat eskatzekotan guk osatzen dugun koalizioari zuzendu beharko zaio.

Bukatzeko, Euskal Jaia festa giroan, alai eta umorez pasatzeko deialdia luzatu nahi dugu, Txosna Guneaz gozatu, beti ere bizi lagunen atsedena errespetatuz.


Alkizako Barnetegiak egiten duen lana ezagutzen

Gipuzkoan dagoen barnetegi bakarrenetakoa da Alkizakoa. Astero Euskal Herri osoko hainbat ikasle pasatzen dira bertatik. Agurne Eizagirre arduradunak eman dizkigu xehetasunak


Parte hartzea handia izan da eta emaitzak espero baino parekatuago egon dira

01:00etan itxi dituzte hauteslekuak. Aldea txikia izan denez, espero baino gehiago atzeratu da emaitza. Parte hartzea urrian baino puntu bat txikiagoa izan da. Amagoia Mujika BERRIAren berriemaile bereziak iragarri du Berriketan.info-n aldea txikia izango zela.

Amagoia Mujika hauteskundeen jarraipena egiten ari da Caracasetik eta azaldu duenez, hauteslekuak itxi baino ordu batzuk lehenago iragarri ziteken aldea oso txikia izango zela. Azken orduan ohikoa da chavistak gehiago mobilizatzea, baina oposiziokoek estrategia aldatu zuten. "Horri erantzuteko, gaur oposizioak ikasle antolatu guztiak deitu ditu azken orduan botoa ematera". Parte hartzearen aldeko mezuak zabaldu zituzten bi hautagaiek.

Jorge Rodriguez Maduroren prentsa kanpainaren arduraduna telebistan agertu zen bazkalorduan mobilizatzeko eskatuz. "Tentsioa dago. Bi ordu hauek erabakigarriak izan daitezke", esan zuen Mujikak 23:00etan. Hauteslekuak ixteko hiru ordu eta erdi falta zirenean, 13 milioi herritarrek zuten jada botoa emanda, botoemaileen %68ak. Mujikak Caracastik gaineratu zuenez, Maduroren aldekoek hamar puntuko diferentzia izan zezaketela zioten hauteslekuak itxi ondoren. Azkenean, ordea, puntu eta erdikoa izan da.

Caprilesek erne egotera deitu zuen hauteslekuak itxi aurretik, eta "existititzen ez diren emaitzen inguruko zurrumurruak" ez sinesteko eskatu zuen. "Erne! Hori da Gobernuaren espezialitatea!". Gainera, hauteslekuak zaintzeko eskatu zuen horiek itxi baino ordu laurden bat lehenago. "Zerbait ona gertatzen ari da! ", esan zuen oposizioaren hautagaiak. Zuzentasuna eskatu zien hauteslekuetako kide eta lekukoei.

Normaltasuna nagusi

Madurok botoa eman ondorengo bere agerraldian esan zuen "iraultza bolivariarraren historiak" jarraituko duela "herria delako bere bermea". Venezuelako hauteskunde sistema munduko onena dela gaineratu zuen, eta nazioarteko behatzaileek hauteskunde eguna normaltasunez iragan zela adierazi zuten. Herrialde osoan 43 izan ziren atxilotuak segurtasunaz arduradun direnek adierazi zutenez.

Amagoia Mujikak ere alde bakoitzeko bi auzotan izan ondoren azpimarratu zuen lasaitasuna: "Goizean eskola batzuetan bizpahiru ordu zain egon dira, baina gutxi batzuetan besterik ez". Hauteslekuak 01:00etan itxi ziren, baina ordu horretan ilaretan zirenek ere bozkatu ahal zuten. Horrek baino gehiago, ordea, bi hautagaien arteko alde txikiak atzeratu zituen emaitzak. Bilboko kontsulatuan atzo 18:00etan itxi zuten hauteslekua Hego Euskal Herriko venezuelarrentzat, baina gaur goizera arte ez dituzte zenbatuko botoak.


Matxinbenta bisitatu du Martin Garitanok

Aldundiko ordezkariak Matxinbentan (GFA)

Martin Garitano Gipuzkoako ahaldun nagusiak eta aldundiko ordezkari batzuek Matxinbenta bisitatu zuten atzo, ostegunean. Ezkio-Itsasora egin zuten bisita, eta aukera probestu zuten auzoan ere geldialdia egiteko. Aldundiak azaldu duenez, bertako herritarrekin hitz egin dute errepideez, komunikabideez eta elkartzeko guneez.


VII. Aste Kulturala eratu du jubilatuen elkarteak

Garaiko San Migel jubilatuen elkarteak zazpigarrenez antolatu du Aste Kulturala, bere izenari jarraituz, San Migel egunaren bueltan. Irailaren 26an hasiko dira ekintzak eta 29a izango da egun nagusia, bazkariagaz.

Irailaren 26, 27 eta 28an karta jokoan jardungo dute; briskan, tutean eta musean, hurrenez hurren. Arratsaldeko 17:30ean hasiko dituzte partidak. Hilaren 28an, gainera, tortilla txapelketagaz jarraituko du egitaraua.

Irailaren 29a, San Migel eguna, hildako bazkideen omenezko mezagaz zabalduko dute, eguerdiko 12:00etan. 14:00etan bazkarian elkartuko dira Herriko Tabernan, eta bazkide nagusienak ere omentzeko aprobetxatuko dute. 28 euroko menua dastatuko dute, irailaren 27a baino lehenago izena ematen dutenek. Bazkalostean txapelketetako sariak banatuko dituzte.


Uxerre baserriko erasoa irmoki gaitzetsi eta udalerrian ertzain gehiago ibiltzea eskatu du Urdulizko Udalbatzak

Uxerre baserrian ostiralean izandako lapurretaren ostean, ez ohiko osoko bilkura egin du gaur goizean, 10:30ean, Urdulizko Udalbatzak. Bertan adostu eta publiko egindako adierazpenean, tokiko agintariek "irmoki" gaitzetsi dute, "bihozmin sakonetik eta, amorrua eutsirik", Ansoleaga sendiak jasandako erasoa; "gure lagun eta auzokide Felisaren heriotza ekarri duena". "Une gogor eta latz hauetan, familia eta gertukoei dolumina agertzea baino ez zaigu gelditzen. Halaber, euren alboan izango gaituztela eta, ekintza anker hau zigorgabe geratu ez dadin, gure esku dauden bitartekoak jarriko ditugula jakinarazi nahi diegu", gaineratu dutenez. Halaber, Urdulizen ertzain gehiago jartzea eskatu diote Eusko Jaurlaritzaren Herrizaingo Sailari, "biztanleria barreiatuta bizi dela eta udaltzainik ez dagoela kontuan izanda". Azkenik, hiru dolu egun deitu dituzte, banderak haga erdian jarriz. Argazkian, Juan Olea Urdulizko alkatea, Getxon emandako prentsaurreko batean.


Txinbo espezie berria sortze bidean

Txinboa (Sylvia atricapilla) txori-espeziea Alemanian eta Austrian ugaltzen da eta negu aldean Espainiara eta Portugalera emigratzen du. Edo zuen. Aditza bi eratan jartzearen arrazoia da azken hamarkadetan gero eta txinbo gehiagok jotzen dutela Erresuma Batura. Antza, migrazio-ohituren aldaketa horren jatorrian gizakiaren eskua dago. Erresuma Batuko parkeetan ohitura omen da txinboei jaten ematea eta horrek aldaketak eragin ditu txori horien portaeran eta fisonomian, migrazio-distantzia txikiagoak eta jaki desberdinak dituztelako.

Gainera, Erresuma Batura joaten diren txinboek, nahiz eta gero Alemaniara edo Austriara joan ugaltzera, normalki Erresuma Batura migratzen duen beste txinbo espezie bateko kideekin sexu-harremanak dituzte, eta horrek genotipoan eraginik izan ez badu ere, fenotipoan aldaketa nabariak gertatzen ari dira. Alegia, geneak ez dira aldatzen, baina animalien kanpo-ezaugarriak bai.


'Cabacas auzia'rekin lotutako ertzainek lanean jarraituko dute

Segurtasun Sailak zehaztu duenez, Iñigo Cabacas hiltzea eragin zuen kargan parte hartu zuten ertzainek administrazio-lanak egingo dituzte, auzia argitu bitartean.

'Cabacas auzia'rekin lotuta egoteagatik apartatutako sei ertzainek administrazio-lanak egingo dituzte Ertzaintzak Bilbon duen komisarian. Hala jakinarazi die Segurtasun Sailak sindikatuei.

Sindikatuetako iturrien arabera, agenteei oraindik ez dizkiete lan berriak ezarri, baina aipatu ertzainek administrazio funtzioak egingo dituzte auziaren instrukzioa amaitu bitartean.

Halaber, Segurtasun sailak Bilboko egoitzan jarraitu ala Erandiko (Bizkaia) zentralera joateko aukera eman die agenteei, baina Segurtasun Saileko iturriek azaldu dutenek, orain arte agenteetako batek ere ez du Erandiora joatea eskatu.

2012ko apirilaren 5ean Ertzaintzak egindako karga batean Iñigo Cabacasek buruan gomazko pilotakada bat jaso zuen; apirilaren 9an hil zen. Ertzaintzak izan zuen jokabidea ikertzen ari dira orain.

Joan den apirilaren 19an, karga hartan parte hartu zuten sei ertzain kargutik kentzeko erabakiaren berri eman zuen Eusko Jaurlaritzak.

Neurri hori Gara egunkariak argitaratutako grabazioen ostean iritsi zen. Grabazio horiek zalantzan jarri zuten Ertzaintzak apirilaren 5eko kargan izan zuen jokabideari buruzko bertsio ofiziala.

"Sekretupeko grabazio batzuk publiko egin izana, kaltetutako funtzionario publikoen ohiko lana baldintzatzen du", argudiatu zuen Segurtasun Sailak.

Beraz, kargutik kendutako sei ertzainek ezingo dituzte "segurtasun funtzioak" egin, baina bitartean administrazio-lanetan arituko dira Bilboko komisarian, Estefania Beltran de Herediak zuzentzen duen sailak erabaki duenez.


Patxi Zubizarretarekin bere bi liburuz hizketatzeko gonbitea gonbidatua

Bihar, abenduaren 17an, 9:30ean, Altsasuko Iortia kultur gunean idazlearen Hiru gutun Iruñetik (Pamiela, 2012) eta Emakume sugearen misterioa (Alberdania, 1993) liburuez ariko dira.

Urtero moduan, Sakanako Mankomunitateko Euskara Zerbitzuak eta AEK-ko Itsasi euskaltegiak urtero literatura solasaldia antolatu dute. Euskaraz idazten duen idazle baten obra aukeratu, hura irakurtzeko gonbitea luzatu eta harekin elkartzean idazlearen eta irakurlearen arteko iritzi eta inpresio trukea sustatu nahi du solasaldi horrek. Euskaltegiko ikasleak, Mintzakide programako kideak eta nahi duten sakandar guztiak daude Patxi Zubizarretarekin izanen den solasaldira gonbidatuta.

Zubizarreta Haur eta Gazte literaturan aritua, baita helduen eta itzulpengintzan ere, musika eta literatura uztartzeko ahalegin handia egin du. Euskaltegiko ikasleekin eta nahi duen guztiarekin bi liburuen gainean hizketatuko da Altsasuko Iortia kultur gunean: Hiru gutun Iruñetik (Pamiela, 2012) eta Emakume sugearen misterioa (Alberdania, 1993).

Hiru gutun Iruñetik

1939ko garilaren 25ean, aurrena Irati treneko merkantzia bagoietan Irunberriraino eta kamioietan gero, ehundaka preso eraman zituzten Iruñetik Erronkari ibarraren izen bereko herrira. Txerrien pare metatuak, herritarrek zer ganadu mota ote zekarten galdegin zioten elkarri, edota igitariak, txerpolariak edo ijitoak ote ziren. Baina luze gabe fusildunen oihuetara lerrokaturik ikusi zituztenean, gizonilo haiek presoak zirela pentsatu zuten. Muga piriniarreko babeserako lanak egitera omen zetorren Langileen 127. Bataloi hura, eta Zaraitzu eta Erronkari ibarren arteko errepidea izango zuten lantegi, hala nola beste hainbat beharginek Lesaka eta Oiartzun, edota Eugi eta Irurita lotzen jardun beharko zuten. Alabaina, Langileen 127. Bataloiko 1. eta 2. konpainiak Bidankozera bidali zituzten urte hartako urrian, eta Igarira 3. eta 4. konpainiak, abenduan. NODOaren hitzak ziren: «Aberriaren Lana, Ogia eta Zuzenbidearekin, presoak astiro-astiro ari dira berreraikitzen beraiek lehenago dinamitaz suntsitutakoa». Zarpazikin, oin nekatuak herrestan eta automaten pare, gatibuak goizean goizetik turuta hotsera ibiltzen ziren: lerrokatu, zenbaketa amaigabeak egin eta, batik bat, pikotxa, pala, esku orga eta saskiekin, leher gaizto egin arte, errepidea zabaltzen…

Emakume sugearen misterioa

Tomas, “hiriko trenak ekarritako” protagonista nagusia, Larrañetara iritsi da, San Migel jaietan, eta ondo ikasia dakar bere guraso ordekoek irakatsitakoa: “zuk beti esan 1926ko abenduaren 21ean sortua zarela, Tomas Sainduaren egunean”. Hiriko trenak ekarritako umeak, La Troupe Francesco-ko titiriteroak ezagutuko ditu: neska bat, agurea eta emakume sugea. Eta misterioa.


Xanti Rodriguezek argazkilaritzari buruzko lana aurkeztuko du

Azaroan argitaratutako liburuaren berri emango du gaur azpeitiarrak, 21:30ean, Sanagustinen

Bai proiekzio bidez, bai argazkiak fisikoki erakutsita azalduko ditu liburuaren nondik norakoak Rodriguezek

Xanti Rodriguez (1978, Azpeitia) argazkilariak iazko azaroan argitaratu zuen Fotografia y cine de animacion liburua, eta gaur aurkeztuko du, Sanagustin kulturgunean. 21:30ean hasiko da aurkezpen ekitaldia. Bertan, bai proiekzio bidez, bai argazkiak fisikoki erakutsita azalduko ditu liburuaren nondik norakoak Rodriguezek. Lan berriari buruz hitz egiteaz gainera, irudiek bukaerako itxura hori izan dezaten zer egin daitekeen ere azalduko du argazkilariak gaurko saioan. Antolatzaileek azaldu dutenez, ordubete inguru iraungo du, eta galderak egiteko aukera izango da.

Rodriguezek argazkilaritzarako afizioa du, eta ofizioa ere horixe du. Liburua argitaletxearen proposamena jaso ondoren egin du, hala esan du argazkilariak Sanagustin kulturgunearen webgunean . "Anaya Multimediakoek egin zidaten proposamena. Sari batzuk jaso ditut, eta, nire webgunean begira ibili eta gero, liburu hau egingo al nuen galdetu zidaten". Eskaintza pozik jaso zuela aitortu du argazkilariak.

Hilabete gutxi dira liburua argitaratu zuena, baina arrakasta izan duela dio egileak kulturgunearen atari digitalean: "Harrituta nago irakurleen artean izandako harrerarekin". Dagoeneko hainbat tokitan aurkeztu du liburua, eta gaur bere herrian ezagutaraziko du.


Urtsuarango Kaltzadaren Arrastoan ibilaldia, hilaren 25ean

Joan den igandean Urtsuaranera egin behar zuten ibilaldi gidatua atzeratu zuten iragarritako eguraldi txarragatik. Data berria zehaztu dute eta apirilaren 25ean izango da. 08:30ean plazatik abiatuta, Urtsuarango Kaltzada ezagutzeko ibilaldia izango da, eta umeentzako joko bat ere egingo dute. Izena liburutegian bertan edo 943 18 71 00 zenbakian whatsapp bidez eman behar da.


2012an jaiotako haurrek badute bere zuhaitza Bordaxurin

Azkeneko urteetako ohiturari eutsiz, joan den urtean herrian sortutako haurren izena idatzia daraman zuhaitza landatu dute gurasoek. 2012an hamabi haur sortu ziren Donezteben. Landaketa martxoaren 3n egin zen goizeko 10:30 aldera. Ameztiako magalean, Bordaxuri inguruan. Landaketaren ondoren udalak xingarra, txistorra, gazta eta pastak jatera gonbidatu zituen gurasoak. Goiz ederra pasa zuten, aspaldiko partez eguzkia lagun baitzuten.


Mexikoko Golkoan 2010ean izandako isuriaren errudun jo dute BP

Deepwater Horizon petrolio-plataforma lehertu ondoren, AEBn inoiz izan den petrolio-isuri handiena gertatu zen. Helegitea aurkeztuko duela iragarri du BPk.

AEBko Louisiana estatuko epaile batek errudun jo du British Petroleum (BP) 2010. urtean Mexikoko Golkoan izandako isuriagatik. Deepwater Horizon petrolio-plataforma lehertu ondoren, AEBn inoiz izan den petrolio-isuri handiena gertatu zen.

Carl Barbier epaileak hartutako erabakiaren arabera, BPk 18.000 milioi dolarreko isunei egin beharko die aurre Mexikoko Golkoa kutsatzeagatik.

Beste bi konpainiari ere eragin die epaiak: plataformaren jabea zen Transcocean konpainiari eta petrolio-putzuaren zimenduez arduratzen zen Halliburton konpainiari.

Hondamen ekologikoaren arduradunak direla uste du epaileak; neurri txikiagoan, ordea.

11 langile hil ziren

Deepwater Horizon putzua lehertu zenean, hamaika langile hil eta lau milioi petrolio-upel isuri ziren. AEBko historian inoiz izan den isuri handiena izan zen.

Epailearen esanetan, BPren jarrera "ausartegia" izan zen, eta honakoa gaineratu du epaian: "Putzua ezegonkorra zela erakusten zuten zantzuei ez zien jaramonik egin, eta, denbora eta dirua aurrezteko asmoz, eta segurtasuna aintzat hartu gabe, hainbat erabaki hartu zituen".

BP konpainiak oharra kaleratu du, erabakiarekin ez datorrela bat agertzeko, eta helegitea aurkezteko asmoa duela iragarri du.


EH Bilduk bilera sorta bat egingo du Kataluniari elkartasuna adierazteko

EH Bilduk bilera sorta bat egingo du eragile politiko, sindikal eta sozialekin, bi helbururekin: «Kataluniako herriari Euskal Herritik babesa eta elkartasuna nola adierazi erabakitzea» eta Euskal Herrian «bide propioa nola egin hausnartzea». Bigarrenari dagokionez, beharrezkotzat du «erabakitzeko eskubidea babesten duten eragile politiko, sozial eta sindikalekin harreman iraunkor bat abian jartzea». Datozen egunetan hitzartuko ditu bilkurak, eta horiek lotzean emango du agendaren berri.

Koalizioko Mahai Politikoak atzo egin zuen batzarra, eta bertan aztertu zuen «Kataluniako egoerak eta larunbatean Gure Esku Dago-k antolatutako manifestazioak baldintzatutako egoera politikoa». EH Bilduren iritziz, larunbatean «agerian» geratu zen Euskal Herrian badela «gehiengo soziala Euskal Herriak erabakitzeko eskubidea daukala eta hori egikaritu behar dela sinesten duena». Halaber, Kataluniako erreferendum deialdiari Espainiako Gobernua ematen ari zaion erantzunari begira, koalizioak uste du Espainiako Estatua «oso urruti» dagoela «Europan homologatutako demokrazia bat» izateko: «Astakeria juridikoak eta jarrera antidemokratiko lazgarriak ikusten ari gara Kataluniarekin».

Bestalde, adierazi du Espainia «harlauza pisutsuegia» dela, eta «Euskal Herriari aurrera egitea eta etorkizun hobea eraikitzea galarazten» diola.


19 hildako eta 342 zauritu Alemaniako 'Loveparade' jaialdian

Ikara krisi baten ondorioz geratu da ezbeharra. Momento horretan, 1,4 milioi "tecno" zale zeuden inguruetan.

"Loveparade", munduko "tecno" jaialdirik garrantzitsuena, tragedia bihurtu da 19 hildako eta 342 zauritu ingururekin. Lehenengo informazioen arabera, aurten milioi batetik gora parte-hartzaile bildu ditu jai honek eta gaztez beteta zegoen tunelean bapatezko ikara krisia sortu denean gertatu da ezbeharra. Espainiak Dusseldorfen duen kontsulatuak adierazi duenez, zaurituenartean hiru espainiar daude.

Poliziaren arabera, hildakoak harrapatuta geratu dira lurrazpiko ibilbide batean. Tunela 60. hamarkadan eraiki zuten, larrialdietarako irteerarik gabe.

Lekukoek esan dutenez, "aurretik ikusi zitekeen" amesgaiztoa izan da.

Momentu horretan milioi t'erdi pertsona zeuden Duiburgoko kaleetan eta jaialdirako bereziki prestatutako eremuan.

"Loveparade"ko antolatzaileek desfilea eta jaia aurrera jarraitzeko erabakia hartu dute, hasieran dena bertan behera uzteko lehen deialdiek parte-hartzaile batzuengan sortutako indarkeriarako joera ikusita, batez ere.

Angela Merkel Alemaniako kantzilerrak agiri baten bitartez adierazitakoaren arabera, guztiz hunkituta dago ezbeharraren ondorioz.

10 metro zabalerako tunela

Jende-pilaketa 15:00etan (GMT) gertatu dela baieztatu du poliziak. Ordu horretarako desfilearen iritsiera aurrekusita zegoen eta, jarraian, jaiaren eremuko ateak ixteko asmoa zegoen.

Momentu horretan ehundaka mila pertsona eremuaren barruan zeuden. Beste milaka batzuk, berriz, ezin zuten bertara sartu eta aurretik moztuta zegoen A-59 autobidetik zetozen eremura iristeko asmoz.


Josu Solera: 'Niretzat euskara oso erakargarria da'

Gaztela-Mantxan jaioa eta Madrilen hezia, duela hamar urte hasi zen euskara ikasten eta orain berak ikasitakoa erakusten dihardu.

Josu Solera duela hamar urte hasi zen euskara ikasten eta, era berean, irakasten, maila apalean, Madrilen. Bere ikasleei Oskorriren “Euskal Herrian euskaraz” kanta jartzen die. Baita Gatiburen musika ere, euskalkiei buruz aritzeko. Madrilen euskara irakasle izatea “niretzat ez da meritua" dio. "Euskara asko gustatzen zait eta duela denbora asko konprenitu nuen Estatu espainiarrean hizkuntza desberdinak zirela: niri gustatuko litzaidake ikustea Espainiako eskoletan pixkanaka euskaraz, katalanez eta galegoz ere erakusten dela", gehitu du. Bereziki euskara oso erakargarria da berarentzat. Egun katalana ere ikasten dihardu.

Madrilgo Euskal Etxean hasi zen euskara ikasten. Gero, Lazkaoko Maizpide barnetegira joan zen, oporretan: "Hiru hamabostaldi egin nituen, hiru udatan, nire oporretan. Eta han asko ikasi nuen", esan digu.

Duela sei bat urte konturatu zen Madrilen jende askok ikasi nahi zuela euskara baina ez zegoen aukerarik. Horrela, lehenengo Carabancheleko etxe okupatuetan hasi zen klaseak ematen. 2016an, berriz, Martin de Vargas kaleko Pasillo Verde zentro sozialean lokal bat utzi zioten eta ordutik bertan ematen ditu eskolak. Entzun hemen elkarrizketa osorik!


Urkiren XX.urteurrena, oparoa

Ezin diztira gehiago eduki Urki Dantza taldeak bere XX. urteurrena zela eta antolatu zuen ekitaldi sortak. Dantzarien kolorez jantzi ziren Andoaingo bazterrak aurreko aste buruan, eta begi bistan geratu zen Urki taldea eta euskal folklorea herri honetan zenbateraino dauden sustraituta, eta zein etorkizun oparoa daukaten biak elkarrekin, bata bestearen arrimuan.

Ekitaldiak, Basteron jarri zen jantzien erakusketarekin eta hitzaldiarekin hasi ziren, ostiralean. Dantzazale ugariren aurrean, Juan Antonio Urbeltz folklore ikerlariak eta herriko seme Iñaki Arregi dantzari finak Ezpatadantza hartu zuten hizpide. Lehenak, ezpata dantza anitzak errepasatu eta gero, azken urtetan zabaldu duen tesia garatu zuen. Horrela, bere iritzirako euskal dantza gehienen atzean nekazal giroko gizarteek intsekto uzta hondatzaileak uxatzeko egiten zituzten erritualak ikusi behar dira. Ezpata dantza bera ere, gerra dantzen metafora baino, eulien kontrako indar erakustaldia litzateke beraz.

Arregik bere aldetik, ume zela Goikoplazan lehenbiziko aldiz ezpatadantzariak ikusteak eragin zion lilura deskribatu zuen. Hiru arrazoi aipatu zituen dantza hori goresteko: lehena, ariketa fisikoa ez baizik eta protokolora eramandako errito zoragarria izatea; bigarrena, modu indartsuan, sakonean eta arrazionalizatuan dantzatzen dela; eta hirugarrena, herri bezala daukagun ondare biziaren erakustaldi gisa agertzen dela.

Azkenik, Urbeltzek zein Arregik bertaratu ziren Urkiko kideak animatu zituzten, aurrera egin dezaten Ezpatadantza Andoainen errotzeko daukaten asmoarekin. Dena esatera, Urki buru belarri dabil Santakrutzetan banderaren jaitsierarekin batera dantza hori egiteko prestaketekin.

Dantza eta dantza

Larunbatean, eguerdi partean, dantzari txikien erromeria ikusi ahal izan genuen, kaleetan zehar. Arratsaldean, berriz, ekitaldi nagusia heldu zen: dantzari nagusiek Euskal Herriko zazpi herrialdeetako dantzekin osatutako ikuskizun zoragarria eskaini zuten. Egitaraua honakoa izan zen: “Ezpata dantza”, “Soinu zaharrak”, “Eltziegoko dantzak”, “Bizkaiko dantzak” (Agintariarena, Launako eta Txankarrenkoa), “Arratiako jota eta arin-arina”, “Otsagi”, “Jaurrieta”, “Xiberoko Bralea” eta “Behe Nafarroako Ihauteria”. Dantzariek taldeko betiko musikarien doinupean jardun zuten. Batzuk zein besteek Bastero lepo jarri zuten ikuslegoa asebetetzea lortu zuten.

Goizetik mezak eman zion hasiera, azkenik, igandeko jardunaldiari. Aipatzekoa da Ezpatadantzaren erakustaldia egin izana bertan. Goikoplazan, segidan, dantzari gaztetxoenek kale jira alaitsua burutu zuten; “Txulalai”, “Saint Petit”, “Ay, Ixabel” eta “Soka Dantza” dantzatu zituzten besteak beste. Eguerdiko saioari amaiera emateko, umetxoek, helduek eta gurasoek denek “Ingurutxo” erraldoia dantzatu zuten.

Ondoren 200 bat lagun bazkaritara joan ziren, Arrateko azpikaldera. Mahaiko kontuak eginda gero, berriz, erromeria ospatu zuten, Nafarroa Plazan. Txistulariek hartu zuten bertaratutako guztien gorputzak astinarazteko lana.

Poza azaldu du Josema Setien antolatzaileetako batek ekitaldien balorazioa eskatu zaionean. Bi arrazoi direla medio: euskal dantzak belaunaldi ezberdinak batu izanagatik eta Urkik herriaren babesa jaso izanagatik.


'Korrontziren Nafar Loreak Zugarramurdin', gaur gauean, ETB1en eta eitb.eus-en

Agus Barandiaranen Korrontzi taldeak, hainbat gonbidaturekin batera, eskainitako ikuskizun handia ikusteko aukera izango dugu.

Agus Barandiaranen Korrontzi taldeak, gonbidatu nabarmen anitzekin batera, 'Korrontziren Nafar Loreak Zugarramurdin' kolorez eta sorpresaz beteriko ikuskizun handia eskaini zuen, Zugarramurdiko Leizean. Gaur ETB1en eta eitb.eus-en izango da ikusgai, 22:00etatik aurrera.

Publikoan 500 lagun baino gehiago bildu zituen ikuskizunak eta 150 parte hartzaile pasa ziren oholtza gainetik: Lesakako Udal Banda, Izaskun Iturrik zuzendutako Bera, Leitza, Ataun eta Tafallako dantzarien koreografiak, Atarrabiako Abesbatza eta Arratiako Felix, Leon eta Maurizia erraldoiek parte hartu zuten, besteak beste. Zugarramurdiko sorginek ere, suaren inguruan eserita, eszenatokiko mugimenduak adi-adi segitu dituzte. Agus Barandiaranen trikitixarekin batera, Dani Conderen gaita, Garikoitz Mendizabalen txistua eta Leturiaren panderoa entzungo ditugu.


Gaurtik martxan hondakinen bilketa sistema mistoa Bergaran

Atzo –astelehena– herriko edukiontzi berdeak erretiratzen hasita, gaurtik errefusa eta materia organikoa esekitokietara atera beharko dituzte herritarrek. Horiek izango dira esekitoki bidez batuko diren gai bakarrak; beira, papera-kartoia eta ontzi arinak edukiontzietan batuko dituzte, orain arte moduan.

Urtebeteko atzerapenarekin, baina hondakinak batzeko sistema berrira salto egiteko eguna iritsi da Bergarara. Sistema mistoa izango da, errefusa eta materia organikoa esekitokien bidez atez ate jasoko dira eta gainontzeko hiru gaiak (beira, papera-kartoia eta ontzi arinak) orain arte bezala edukiontzietan batuko dituzte.

Sistema hori, baina, ez da behin betikoa; Udalak ekainera arte jarraipen zehatza egingo dio, eta gaika jasotzen dena %70 baino gutxiago bada edo hondakinak gaizki bereizita botatzen direla ikusten badu, papera eta ontzi arinak ere esekitokietara eroan beharko dira. Beiraren, olioaren eta oihalen edukiontziak, aldiz, mantendu egingo dira.

Tokian tokiko berezitasunak

Erdigunea kultura ondasun gisa izendatua dagoenez eta gune horretako kaleak estuak direnez, erdiguneko kaleetan ez da esekitokirik egongo. Horren ordez, bilketa lokaletan eta propio prestatutako lekuetan egingo da. Bada, egokitu diren lokalen kasuan, bizilagunak hasi dira leku berri horiek erabiltzeko giltzak jasotzen.

Auzoetan, berriz, beste modu batera batuko dira hondakinak. Baserri bakoitzean ekarpen-guneetara sartzeko txartel bana banatu dute. Matxiategi, Gorla, Labegaraieta eta San Juan-Basalgon izango dira bilketa-gune nagusiak, baina horiez gain, Angiozar, Aranerreka, Candy Elosua, Mekolalde Buruñao, Ola, Osintxu, Elorregi, Ubera eta Kanpazarren mini-guneak sortu dituzte.

"Asmoa ez da isunak jartzea"

Isunek ere zeresan handia eman dute, baina Ingurumen zinegotzi Leire Irunek hauxe aipatu du: "Gure asmoa ez da isunak jartzea, zerbitzua eraginkorra izan dadin ahalegintzea baizik". Horregatik, lehenik, informazio gehiago ematen saiatuko gara; horren ostean, jendeak gaizki egiten jarraitzen duela ikusten bada, isunak jartzeko aukera egongo da. Dena den, Iruin ez da horren aldekoa: "Ziur gaude herritarrek ondo egingo dutela".

Egoera berezietan zer egin?

Noizbait hondakin organikoa edo errefusa dagokion egutegi eta ordutegiaren barruan ateratzea ezinezkoa bada, herritarrek bi larrialdi-gune erabiltzeko aukera izango dute; horiek Matxiategiko eta Labegaraietako ekarpen guneak izango dira. Martxotik aurrera, bertara sartzeko 943 25 22 88 telefonora deitu eta bertan emandako kodea tekleatzea nahikoa izango da. Zerbitzu hori martxan jarri arte, giltza Udaltzaingoan eskatu beharko da.

Noiz eta nola atera behar da gai bakoitza?

Hondakinen bilketa sistema mistoa denez, herritarrek oso aldaketa gutxi igarriko dituzte. Organikoa martitzen, egubakoitz eta domeketan atera beharko da, errefusa eguenetan eta konpresak eta pixoihalak egunero atera daitezke. 20:00etatik 23:00etara atera beharko dira hondakinak dagozkien esekitokietara.

Olioa, beira, papera eta kartoia, ontzi arinak eta oihala orain arte bezala edukiontzi bidez batuko dituztenez, bilketa zerbitzuak ez du aldaketa nabarmenik izango.

Esekitokietan lagatako kuboak jasotzeko Udalak ez du ordutegi zehatzik eman; hala ere, "ahalik eta bizkorren" jasotzeko eskaera egin dute. Gogoan izan landa-guneetako bizilagunek ekarpen-guneetara eta mini-guneetara sartzeko, baserri bakoitzean banatu den txartel pertsonala eta transferiezina izango dutela.


Krosa biziberritzeko "neurriak hartzeko" eskatu dio Oier Ariznabarretak federazioari

Kirol “anakronikoa” bihurtu dela uste du eta biziberritzeko “neurriak hartu” beharko lituzke federazioak.

Joan zen asteburuan Kros Luzeko Euskadiko Txapelketa jokatu zuten Sopuertan. Oier Ariznabarreta korrikalari durangarra izan zen parte hartzaileetako bat. Orduan ikusi eta bizitakoak aspalditik buruan zerabiltzan hausnarketak plazaratzeko bidea eman dio asteon sare sozialetan elkarbanatu duen gutun batean.

Oro har, krosa kirol “anakronikoa” bihurtu dela uste du. 90eko hamarkadako lasterketa bat gaur eguneko batekin alderatuta, “denborarik ez dela joan ematen du”. Krosak “bultzada bat” behar du eta “federazioak neurriak hartu beharko lituzke”, Durango Kirol Taldeko korrikalariaren esanetan. “Ez diot nigatik. Kirol honetatik bizi ahal izateko sakrifikatzen den jendeak, (Ivan Fernandez, Oubaddi…) pena ematen dit, ez zaielako behar adinako errekonozimendurik ematen”.

Sopuertako krosean eguraldi lorrina egin zuen: euria, haizea… Ikusleak erakartzeko ez dira baldintzarik egokienak, baina beste faktore batzuek ere badaudela uste du Ariznabarretak. Antolakuntzako hainbat gabezia zerrendatu ditu. Esaterako, sari banaketa “mingarria” egin zitzaion. “Ez zegoen jenderik, sarien banaketa erdipurdikoa izan zen eta hori guztia hobetzeko interesa hutsaren hurrengoa dela uste dut”. Edozelan ere, dituzten baliabideekin probetako antolatzaileek “nahikoa egiten dutela uste dut”. Ez die orokorra den egoeraren errurik egozten. “Gaur egun kros proba bat antolatzea arazo handi bat, baina ez luke horrela izan behar”. Horregatik uste du federazioak kirola biziberritzeko ahalegin berezia egin beharko lukeela.

Anderez presidentearen ustez "gatxa da" egoerari buelta ematea

Euskadiko Atletismo Federazioko presidente Juan Jose Anderezek gaiaren gaineko bere ikuspuntua eman du gaur Euskadiko Kros Laburren Txapelketa aurkezteko Berrizen izan den prentsaurrekoan. Ez ditu Ariznabarretak esandakoak gezurtatu, egoerari buelta ematea “gatxa” dela onartu du eta, batez ere, gaur egungo egoeraren zergaitiak azaldu ditu.

Anderezek onartu duenez, “urte batzuetatik hona krosa sasoian batean zuen tokia galtzen ari da, baina ez Euskadin bakarrik, baita Espainian eta Europan ere”. Krosak galdu duena mendi lasterketek irabazi dute: “Mendi lasterketetarako afizio handia dago hemen inguruan”.

Ondorioz, “gero eta zailagoa” da txapelketak antolatzeko herri bat bilatzea. “Sasoi batean hainbat tokitako eskaintzak izaten ziren eta federazioaren lana horietako bat aukeratzea zen. Gaur egun bila ibili behar dugu”. Anderezen ustez herri askok ezin die aurre egin proba bat antolatzeko gastuei. “Federazioak ekonomikoki ez du errekurtsorik probei laguntzeko. Antolatzaileak egiten dira gastuen kargu. Orain urte gutxira arte hori ez zen arazoa, baina gaur egun egoera kontrakoa da”. Horrela, “txapelketa bat lehiatzeko hile eta erdiren faltan, oraindino tokia bere ere ez duzunean… azkenean gauzak ahal diren moduan ateratzen dira aurrera”.

Otsailaren 21an Euskadiko Atletismo Federazioko zuzendaritzaren batzarra dago eta hiru egun geroago batzar orokorra. Gune horietan gai honen inguruan eztabaidatuko dutela dio, baina baita beste askoren gainean ere “azken batean krosa atletismoak dituen adar askotariko bat delako”.

Argazkia: Juan Jose Anderez gaur Berrizen:


Gaur hasiko da epaiketa, argitzeko tabako saltzailearen hilketa

Gaur, astelehena, hasiko da Arrate Elkoro Telleria elgetarraren heriotza argitzeko epaiketa. Bederatzi hiritarrek osatutako tribunalak ebatzi beharko du 2002. urtean Elgetako tabako-denda jabearen hilketaren gainean.

Ustezko hiltzaile gisa Aitor M.M. dago auziperatuta eta fiskaltzak hogei urteko kartzela zigorra eskatzen du.

Hilketa 2002 urteko maiatzaren 9an gertatu zen. Fiskalaren txostenaren arabera, egun hartan ustezko hiltzaile Aitor M.M.-k jabea eraso zuen tabako denda irekitzera zihoala eta labankadaz hil zuen.

Txosten horrek jasotzen duenez, emakumea hilzorian zela kalera atera eta hiltzailearen izena oihukatu zuen.


Eider Mendoza: "Gipuzkoako Foru Aldundiaren lehentasuna gizarte politikan eta adinekoen egoitzetan dago"

Azken zenbaketen arabera Gipuzkoan 1.678 dira koronabirusa dutenak edo izan dutenak, Hego Euskal Herriko lurraldeen artean, kopururik baxuena. Era berean, lurraldean 92 dira orain artean COVID-19 gaitzaren ondorioz hil direnak. Gipuzkoako Foru Aldundiko bozeramaile Eider Mendozak azaldu du, besteak beste, zein lan egiten ari diren adinekoen egoitzetan eta ekonomiaren esparruan.


Gaur emango dituzte Euskaldarrak elkartearen lehiaren sariak

Bi asteko lehiaren ondoren, gaur emango dituzte Euskaldarrak Elkartearen XXVII. Gastronomia Erakusketaren barruko sariak. Horretarako afaria egingo dute lehenik, 21:00etatik aurrera, elkartean, eta ondoren emango dizkiete sariak maila bakoitzeko irabazleei.

Antolatzaileek jakinarazi dute Oarsoaldeko elkarteek lehiaren barruan prestatu dituzten jakiak “maila handikoak” izan direla, eta beraz, epaimahaiak lan zaila duela aurrean. Horrez gain, epaimahaiko kideei eta parte hartu duten elkarteei eskerrak eman dizkiete.


Zuzenekoak emateko sari berriak, Bilbao Hiria Pop Rock lehiaketan

Orain arte dirua, musika materiala eta grabaketak lortu dituzte irabazleek. Aurtengo edizioan, gainera, beste zazpi sari berri ere emango dituzte, taldeek zuzeneko emanaldiak eskaini ditzaten.

Zabalik da jada Bilbao Hiria Pop Rock lehiaketaren 22.edizioan parte hartu ahal izateko epea. Aurten Bilboko musika lehiaketak zazpi sari berri estreinatuko ditu, eta bertan parte hartu ahal izateko orain arte zegoen 35 urteko muga kenduko du. Gainera, tendentzia berriak atalari izena aldatu diote, eta aurrerantzean beste tendentziak deituko da.

Bilboko Udaleko Enplegu, Gazteria eta Kiroletako zinegotzi Jon Sustatxak eman ditu jakitera gaur aldaketa hauek guztiak. Sustatxak gogoratu duenez, orain arte dirua, musika materiala eta grabaketak izan dira Bilboko musika lehiaketako sariak; baina edizio honetan beste zazpi sari berri ere egongo dira. Horrela, sari berri hauen irabazleek zuzenekoak eman ahal izango dituzte. Ez da aurtengo edizioko berrikuntza bakarra: garai batean tendentzia berriak atala zena beste tendentziak deituko da aurrerantzean. Aldaketa honen arrazoia ere azaldu du Sustatxak prentsaurrekoan: ''''hip-hopa bezalako estiloak erabat errotuta daude jada musika mundua'''', esan du. 35 urteko muga ere kenduko dute aurtengo ediziorako, baina taldekideek, batez beste, ezin izango dute zenbateko hori gainditu.

Musika esparruko profesionalek osatutako epaimahaiak 38 talde aukeratuko ditu, eta irailaren 23tik azaroaren 27ra bitartean zuzenean joko dute Bilborock aretoan. Sarrera doakoa izango da, eta bertara gerturatzen direnen artean 2011ko Bilbao BBK Live jaialdirako bonuak zozketatuko dituzte

Emanaldien ondoren epaimahaiak aukeratuko ditu finalean izango diren taldeak, epaimahai gaztearen eta publikoaren botoaren laguntzari esker. Joan den urtean ekin zioten publikoaren partehartzearen ekimenari, eta arrakasta ikusita, aurten ere errepikatu egingo dute.


Busturialdeko zortzi enpresak ekintzailetza sustatuko dute startup-en bitartez

Eskualdeko ekintzailetza eta berrikuntza sustatzeko asmoz, Gernika-Lumoko eta Bermeoko Behargintza zentruek eta Busturialdeko zortzi enpresek bat egin dute programa aurreratu bat elkarregaz bultzatzeko. Maier, TDG Clamping Solutions, LGK, Egoin, Pevasa, Echebastar, Albacora eta Wartsila dira eskualdeko programan parte hartu dutenak.

Enpresa sarearen lehiakortasuna eta berrikuntza hobetzeko proiektua jarri gura dute martxan, eta horretarako, eskualdean lan egiten duten startupetara edota informazio eta teknologiak erabiltzen dituzten enpresetara jo dute arduradunek. “Enpresen garapena berrikuntzaren menpe dago neurri handi batean, eta berrikuntza horrek ekintzaileen eta barne-ekintzaileen lana uztartzea eskatzen du. Hori horrela, enpresek berrikuntza behar dute, eta starupekin lan egin”, adierazi zuen Jon Lejarraga Lanbideko presidenteak Gernika-Lumoko Elkartegian.

Ekimena Bizkaiko Foru Aldundiaren Bizkaia Orekan estrategiaren barruan dago kokatuta, eta eskualdeko egiturak indartu gura ditu. “Enpresa jarduera berriak abian jartzen lagundu nahi du proiektuak, talentua erakartzeko”, dio Lejarragak, eta enpresa ekimen berritzaileak garatzeko gai izango den ekintzailetzaren ekosistema sortzeko helburua beteko duela ere uste du Lanbideko presidenteak.

Metodologia irekia. Lan dinamikaren helburua da enpresen berrikuntza eta dibertsifikazio beharrak startup-etara hurbiltzea, enpresa traktoreak erreferente lehiakor bihurtu daitezen irtenbideak proposatu asmoz. Izan ere, korporazioek ateak ireki ditzatela bilatu gura dute, “euren ezagutza, hazkunde, eta dibertsifikazio estrategiak partekatzeko”.

Ekimen berrirako proposatu duten estrategia motak enpresei “oso emaitza onak” eman dizkietela dio Lejarragak, eta eskualdean ere hori lortzearen alde egingo dute.


Berako bestetako danborradan izen emateko aukera ireki dute

Abuztuaren 4an, 12:30ean eginen da Herriko Etxeko Plaza eta Altzateko plaza artean

Joan den urtetako Berako bestetan berreskuratutako danborradak izan zuen arrakasta ikusita, aurten ere danborrada eginen dute Beran. Abuztuaren 4an, ortziralearekin izanen da, 12:30ean hasita. Lixoia, Errekalde, Xuga eta Kataku ostatuetan eman daiteke izena.

Erran bezala, abuztuaren 4an, ortziralean, 12:30etik abiatuko da danborrada Herriko Etxeko Plazatik eta Altzateko plazara joanen dira. Izen emateko 12 euro ordaindu behar da, gosaria eta danborraren truke. Entsaioak, berriz, uztailaren 27an eta 28an eginen dituzte Herriko Etxeko plazan.


Munduko Kopa eta Espainiako Omniuma jokoan Usabiaga ahizpek

Espainiako Omnium urtarrilaren 19an eta 20an jokatuko da Mallorcan. Munduko Kopako kanporaketak Zeelanda Berrian eta Hong Kong-en jokatuko dituzteUrtarrila hitzordu oso garrantzitsuz betea dator Usabiaga ahizpa txirrindulari ordiziarrentzat. Pistako Munduko Kopako kanporaketak eta Espainiako Elitezko Omnium Txapelketa jokatuko baitira hurrengo egun eta asteetan.Albistea osatzeko unean, Zeelanda Berrira bidean zen Irene Usabiaga, urtarrilaren 18an, 19an eta 20an Cambridge hirian jokatuko den Munduko Kopara joateko hegazkina hartzeko minutu gutxi falta zirela. Handik, Hong Kong (Txina) aldera bidaiatuko du, han izango baitu Munduko Kopako hurrengo kanporaketa urtarrilaren 25ean, 26an eta 27an. Hong Kong-en erabakiko da zein txirrindulari joango diren Munduko Txapelketa jokatzera.Munduko Kopako azken kanporaketetara «Irene ondo iritsiko da fisikoki», bere ahizpa Anaren hitzetan. Denboraldian, «bere buruarekiko urduritasuna» sentitu badu ere, «aurreko proban, Londresen Gabonak baino lehenago jokatu zena, erakutsi zuen berak uste baino hobeto dagoela». Londresen emaitza onak lortuta, «bere buruarengan konfidantzak gora egin du. Segurtasun handia du une honetan, izan ere, konpetizioak erakutsi baitzion berak uste baino indartsuago zegoela». Omnium-a MallorcanAna Usabiagak, bere aldetik, hilabete honetan jokatuko den beste txapelketa garrantzitsu batean parte hartuko du, Eustrak Euskadi taldearekin. Espainiako Omnium Txapelketan izango da lehian, hain zuzen ere. Mallorcako Palma Arenan izango du hitzordua, urtarrilaren 19an eta 20an, eta Elorrioko Ziortza Isasi izango du bidelagun.Proba baino hamar egun lehenago «ondo sentitzen» da Ana. Lehen helburua «irabaztea» dela adierazi du. Dena den, badaki «erreza ez» dela izango, «ni Mallorcan egongo naizen bitartean, ahizpa Zeelanda Berrian egongo da, eta bera beti da niretzako laguntza handia».Ahizparen falta somatuko badu ere, Ana da Omniuma irabazteko faborito nagusia: «Aurkari guztiek nire kontra jokatuko dute. Beraien artean nire kontra aliatzen badira, kasu horretan badakit zaila jarriko didatela. Baina hori horrela izanda ere, ahalik eta emaitza onena lortzera aterako naiz».Horrelako probetan esperientzia handia duen emakumea da Ana Usabiaga, eta esperientzia hori beti da lagungarri. Beste behin ere, Espainiako Omnium probari «gogo guztiarekin» egingo dio aurre, «munduko txapelketa jokatzeko puntuazio onarekin mantentzeko». Orain arte, «beste titulu batzuk ere eskuratu ditut eta ahizpa nirekin izango ez bada ere, taldekideak ondoan izango ditut laguntzeko ,eta indartsu nago proba honi ere aurre egiteko».Omnium proba jokatuta, ahizparekin elkartuko da Hong Kong-en. Munduko kopako kanporaketa jokatzeko. Skratch proba egingo dute batera, eta ahal duten paperik onena egiten saiatuko dira biak. Izan ere, Munduko Txapelketan parte hartzea dute helburu nagusia.


Justizia eskatzen dute oraindik

Xuban Nafarrateren kasuan aurrerapauso gutxi egin dira, bi urte luzeren ostean. Bost ertzainen aurkako ahozko epaiketa irekitzeko eskatu du sendiak, «justiziazkoa» delako.


Txotxaren ondorengo postrea, edozeri koplak jartzea!

Makina bat bertso eder izango dira dagoeneko, sagardotegietako kaxetan jasota. Umoretsuak gehienak, ziurrenik, sagardotegiko giroak lagunduta. Eta horietako batzuek, saria izango dute apirilean, Bota Bertsoa! lehiaketako irabazleak aditzera ematen dituztenean, Dobera Euskara Elkarteak eta Iraulio Panttalone Bertso Kabiyak.

Baina oraindik ere, bertsotarako tartea zabalik daukate, kupel arteko bertsolariek! Martxoaren 25era arte dago epea, Bota Bertsoa! lehiaketan parte hartzeko, Astigarraga eta Hernaniko makina bat sagardotegitan: Akarregi, Alberro, Altzueta, Elutxeta, Goiko Lastola, Gurutzeta, Iparragirre, Ipintza, Itxas-Buru, Larre Gain, Lizeaga, Oialume Zar, Oiarbide, Olaizola, Otsua-Enea, Petritegi, Rezola, Roxario, Rufino, Zapiain eta Zelaia.

Horietan guztietan dago kaxa bana, bertsoa botatzera animatzen direnek, bertan uzteko.

Lehiaketan parte hartzeko, Hernani eta Astigarragako 21 sagardotegitan daude kaxak.

Zer izango ote da aurten, iaz baino hobea?

Parte hartzeko, sagardotegiko bezeroek nahikoa dute kaxaren ondoan dagoen paper bat hartu, eta bururatzen zaien bertsorik onena idaztea. Baina bertsoaren gaia, aurrez zehaztu dute bertso eskolakoek: Aurten? Iaz baino hobea. Zer izango ote den, aurten hobea den hori, norberak erabakiko du!

Nahi den doinu eta neurrian idatzi daitezke bertsoak, eta izen-abizenak eta telefono zenbakia jarrita, kaxan sartu behar dira. Bertsoa hobeto pentsatu nahi duenak, hala ere, emailez ere bidali dezake gero, dobera@dobera.eus helbidera.

Sarien artean, otorduak, sagardoa, ipuinak...

Bertso onenak bakarrik ez, bestelakoek ere jasoko dute saria, urtero bezala. Aurreko edizioetan, bertso bereziena, originalena, arraroena, letra onena zeukana, umoretsuena... ere saritu izan dute, Iraulio Panttaloneko epaimahaikideek. Horrelako sari bitxirik ez da faltako edizio honetan ere... eta bertso bitxirik ere ez!

Horrela, makina bat sari banatuko dituzte, sagardotegiek eta Doberak jarritakoak: bi lagunentzako otorduak, kaxa sagardoak, Doberaren ipuin eta liburuak...

Bertso emanaldia eta sari banaketa, apirilaren 9an

Parte hartzeko epea martxoaren 25ean bukatuta, 15 eguneko epea izango dute epaimahaikideek, deliberatzeko zein izango diren sarituak. Eta apirilaren 9an, ekitaldia izango da Biterin: saritutako bertsoak kantatuko dituzte, irabazleek; eta bertan jasoko dute, merezitako saria.

Aurreko urteotan bezala, ekitaldi horretan ere ez da umorerik faltako!


Euskara izan dezaten

Eskolak itxita, euskaraz egiteko aukerarik gabe geratu dira milaka ume eta gazte: mintzapraktika sareak sortu dituzte. Bilbo Handian 450 haurrengana heldu dira

Eskolen itxierak eta aurrez aurreko klaseen hutsuneak eragina izan du haurren eta gazteen euskara erabileran. Hainbat ikasle geratu dira egunerokoan euskaraz hitz egiteko aukerarik gabe: ez irakasleekin, ez ikaskideekin, ez etxekoekin. Egun batetik bestera, askorentzat eten egin da hizkuntzarekin zuten harremana. Egoera horretaz jabetu, eta herritar batzuek mintzapraktika sareak osatzeko hautua egin dute, hala nola Bilbon eta Donostian. Boluntarioak daude oinarrian. Bideo deiak egiten dituzte haurrekin eta gazteekin, astean bizpahiru aldiz. Baionako Estitxu Robles kolegioan ere egitasmo bat sortu dute, besteak beste, etxean euskara sustatzeko helburuarekin.

Bilboko mintzapraktika sareak itxialdia hasi bezain laster egin zituen lehen urratsak. Deustun hasi ziren. «Sumatu genuen ume askok euskararekin hutsune handia izango zutela; galdera asko zeuden, ez baikenekien haurrak noiz itzuliko ziren eskolara», azaldu du Koldo Lopez sareko kideak. Lehen saioak auzoan bertan egin zituzten, eta hiriko gainerako auzoetara ere zabaldu zuten proiektua. Horretarako, Bilboko Elkartasun Sarea baliatu zuten. «Mintzapraktiken sarea koordinatuta egoteko, auzoetan arduradunak bilatu genituen, hobeto uler zezaketelako bertako errealitatea», adierazi du Lopezek. Bilbo Handiko hamazazpi auzo daude egun sarean, eta beste herri batzuetara ere zabaldu dira; Getxora, esate baterako. Guztira, 450 haur inguru ari dira parte hartzen.

Boluntarioak daude sarearen atzean, eta haietako bakoitzak mintzapraktikak egiten ditu haurrekin. Are, Bilboko sareak boluntario izateko deialdia ere zabaldu du lau haizeetara. Sergio Garcia sareko kidea da, eta Ioanarekin egiten ditu mintzapraktikak, 7 urteko haur batekin. Adierazi du saioak ez dituela gehiegi antolatzen, eta umearen beharretara egokitu ohi dituela. «Batzuetan, jolasak egiten ditugu, eta beste batzuetan hiztegia lantzen dugu, eskura ditugun bitartekoekin; originaltasuna bat-batean azaltzen da». Azaldu du haurrarekin eta haren amarekin konfiantza duela dagoeneko, eta «pozik» dagoela esperientziarekin. Hain zuzen, Loredana Baciu da Ioanaren ama, errumaniarra jatorriz. «Guk ez dakigu euskaraz, eta, beraz, sarea aukera polita da haurrek orain arte ikasitakoa ez ahazteko eta norbaitekin euskaraz hitz egiteko». Nabarmendu du umeentzat «mesedegarria» dela egitasmoan parte hartzea.

Donostian ere behar baten hutsunetik erabaki zuten sarea osatzea. Elene Lopetegi sareko kidea da, eta, kontatu duenez, sumatu zuten beharra zegoela haur batzuei etxeko lanekin laguntzeko eta euskarazko mintzapraktikak egiteko. Jada sortua zegoen zaintza sarearekin jarri ziren harremanetan, eta bertatik lortu zituzten lehen boluntarioak; jada 30 baino gehiago dira, eta haietako batzuk haur batekin baino gehiagorekin ari dira. Horietako bat da Karla Goikoetxea. Azaldu du proposamena iritsi bezain laster erronka polita iruditu zitzaiola. «Familia latinoamerikar batekin jarri ninduten kontaktuan; etxean ez dute euskaraz hitz egiten, eta sentitzen zuten haurra euskaratik nahiko deskonektatuta zegoela». Adierazi du saioetan lehendabizi saiatzen dela mintzapraktika egiten, eta ostean etxeko lanak. Halere, aitortu du saio aktiboak egin nahi izaten dituela: «Azkenean, euskararekin gozatzeko aukera bat da; ez nuke nahi haurrarentzat karga bat izatea».

Familien erantzuna

Sareetako boluntarioek azaldu dute proiektuek harrera «positiboa» izan dutela, eta udaldiari begira zer egin daitekeen pentsatzen ere hasiak direla. Oiakue Azpiri Bilboko sareko partaidea da, Abusu auzoko arduradunetako bat. Antzeko diagnostikoa egin zuten Abusun ere: ikasle ugarik ez zutela familian euskararekiko harremanik. 50 ume inguruk parte hartzen dute sarean. Boluntarioak gutxiago ziren, eta Bilboko sarearekin batera deialdia egin dute, boluntario gehiago biltzeko.

Irakaslea ere bada Azpiri. Haren iritziz, leku bakoitzeko ezaugarriak desberdinak dira, eta, Abusuren kasuan, jatorri atzerritarreko familia ugari dago. Adierazi duenez, itxierak haur eta gaztetxo guztiengan du eragina, baina handiagoa hizkuntza menperatzen ez dutenengan edo harekin erlaziorik ez dutenengan. «Ikasleek zailtasunak dituzte landu beharreko edukietan, eta familiek ezin lagundu izanaren kezka dute; beraz, galera bikoitza da». Halere, uste du familien kezkak adierazten duela zer-nolako garrantzia ematen dioten seme-alaben hezkuntzari eta euskara jasotzeari. Elkartasun sareen lana goraipatu du, eta gehitu du bitarteko materialak ez ezik, sareek hizkuntza bera ere gogoan izatea garrantzitsua dela. «Euskara gerturatzeko bitarteko bat eman ezean, denbora gehiegi igaroko da, eta galera handiagoa izan daiteke».

Goikoetxearentzat ere garrantzitsuak dira horrelako sareak. Azaldu du proiektua «ederra» dela, eta polita dela herritarrei era boluntarioan laguntzea. Haren ustez, mintzapraktikak boluntarioei ere bide ematen die ezagutzen ez zituzten errealitate batzuetara gerturatzeko eta etorkizunean erlazio berriak sortzeko.

Euskara, jolasen bidez

Baionako Estitxu Robles kolegioan ere ikasleen eta familien artean euskara sustatzea jarri zuten helburutzat itxialdian, eta, horretarako, barne lehiaketa bat egin dute, hainbat ekintza proposatuta, hala nola bertsoak egitea. Ibai Aizager Kolegioko hezkuntza aholkularia da, eta azaldu du ikasleek geroz eta pertsona gehiago erabiltzen dituztela haien ekintzetan, eta horrek etxeetan euskara bultzatzea eragiten duela. «Zinez kontent gaude ikasleek egiten dituzten ekintzekin, eta plazer egiten du».

Aizgarrek jakinarazi duenez, Baionan erdarak indar handiagoa du, eta ikasle gehienen ingurunea erdalduna da. Beraz, azaldu du hori aitzakia gisa hartu eta saiatzen direla etxeetara euskara gehiago eramaten. Haren arabera, batez ere oporretatik iristean edo ikastetxetik kanpo denbora asko egon ostean nabaritzen dute euskarak lekua galtzen duela; beraz, garrantzitsua iruditzen zaio halako egitasmoei bide ematea. Baita Euskal Herrian sortu diren sareei ere. «Helburua da egoera honetan denok euskararekiko erantzun bat ematea, nahiz eta proiektu desberdinetan izan; gure kasuan, animazioak eta jolasak egin ditugu hizkuntza bultzatzeko».


Segurako jubilatuak Balmasedara eta Gasteizera txangoan

SEGURA // Datorren hilaren 27an txangoa egingo dute Segurako Atseden jubilatu eta pentsionista elkartekoek. 09:00etan plazatik abiatuta, Balmasedan (Bizkaia) hamaiketakoa egingo dute, Amurrion (Araba) bazkaria eta arratsalde pasa Gasteizen. Hilaren 20a da izena emateko azkeneko eguna, 19:00etatik 19:30era, Atseden elkartean bertan (autobusa bete arte). 30 euro balio du irteerak.


Kilometroak 2013 iruditan

Kilometroak 2013n jendetza elkartu da. Hona hemen bideoa eguneko zenbait irudirekin.


Topazio Films taldeak irabazi du Kine Rally film laburren lehiaketa

Zornotzako Kine Zineklubak antolatutako film laburren lehiaketan Nytia Lopezek, Maitane Valenciak, Julen Solaunek, Jon Carrillok eta Markel Suarezek osatutako taldeak irabazi du 350 euroko sari nagusia. JJ Produkzioak taldeak 150 euroko bigarren saria eskuratu du.

24 ordutan laburmetraia osatzea zuten erronka asteburu honetan KineRally-an parte hartu duten 13 taldeek. Natura, abentura eta mendiak gaia landu behar izan dute beraien ikus-entzunezkoetan. Topazio Films taldeak aita-seme baten kanpaldia kontatzen duen laburmetraiarekin irabazi du aurtengo edizioa.

Zornotza Aretoan egin zen sari banaketara 80 bat pertsona hurbildu ziren. Pelikulen izenak zituzten diploma bereziak eman zizkieten lehiaketan parte hartu zuten talde guztiei.

Parte hartu duten lanak Kine Zineklubaren Facebook-eko orrialdean eta vimeon ikus daitezke.


Erritmo bizikoa eta laburra

Toure pertsonaiaren eleberri saila «oraingoz» baztertu, eta 'Arrutiren banda' nobela beltza argitaratu du Jon Arretxek

Toure ikertzailearen sailari eskainitako bost nobelaren ostean —19 kamera, 612 euro, Hutsaren itzalak, Estolda jolasak eta Sator lokatzak—, Jon Arretxek (Basauri, Bizkaia, 1963), Bilboko San Frantzisko auzoan girotutako istorioak utzi, eta bestelako eleberri bat kaleratu berri du: Arrutiren banda (Erein). Bestelakoa, pertsonaiak aldatu direlako, eta beste giro batean kokatutako istorioa duelako kontagai, baina ez, aldiz, literatur generoz aldatu duelako. Eleberri beltza baita Arretxeren azkena ere, Toureren sailekoak ziren bezala.

«Erritmo bizikoa, laburra eta irakurlea harrituko duena izatea». Helburu horiek jarri zizkion Arretxek bere buruari liburua idaztean, eta horren emaitza da Arrutiren banda. «Eta umore beltz eta absurdoa ere badu. Toureren nobeletan bazegoen umore pixka bat, baina bizimodu gordina zen harena. Hemen, berriz, umorea sartu nahi nuen». Nobelak hari bakarrari jarraitzen dio bere 157 orrialdeetan, eta egileak uko egin dio «istorio paraleloak» sartzeari. Eleberri beltzen irakurlea den heinean, Arretxek berak eskertzen du istorioak luzeegiak ez izatea: «Gauza asko argitaratzen da, eta ezinezkoa da dena irakurtzea. Baina nobela potolo asko dago, eta ia beti izaten dut zerbait sobera duten sentsazioa». Horregatik jo du berak ere laburrera. «Idazle moduan ere, hori egin nahi dut». Alegia, trama edo hari nagusi bakar baten gainean eraiki du eleberria.

Trama hori Basaurin girotu du egileak. Bere jaioterrian. Lehendabiziko aldiz. Tangerren, Istanbulen, Bilboko San Frantzisko auzoan, Gasteizen... leku askotan gertatu dira Arretxeren nobelak. Azkenekorako, baina, bere paisaia sentimentalera jo du, nahiz eta aspaldi ez den han bizi: «Esan izan dute munduko herri itsusiena dela, kartzela ere badu, baina nire herria izaten segitzen du».

Liburuko protagonista —edo abiapuntua behinik behin— Ereño da. Furgoneta blindatu bat lapurtzen saiatzeagatik espetxean egon ondoren, handik aterako da, eta urmael batean gordeta omen dagoen altxor bat aurkitzen ahaleginduko da. Ez da bakarra izango, Ereño Arrutiren bandako kidea baita. «Arruti droga trafikatzailea da, eta harekin daude Ereño, gaizkilea bezain gizagaixoa dena, Delgado eta Urrutxurtu». Laurak Basauriko institutuan elkarrekin ikasitakoak. Eta hor ageri da Jesus Lizaso eskultorea ere. «Egurra ematen diote leku guztietatik». Bitxia bada ere, Lizaso benetako pertsona da, ez asmatua, nahiz eta fikziozko kontakizun batean sartu duen: «Laguna daukat txikitatik, eta ilusioa egin dio».

Istorioa San Fausto jaietan kokatu du, horrek dakarren guztiarekin: «Basauriko jaiak bereziak dira, zeren eta lonjak irekitzen baitira, eta horietan debalde banatzen da zurrakapotea».

Zinemaren eragina

Bai Arretxek, bai Iñaki Aldekoa Ereineko editoreak, erritmo zinematografikoa aitortu diote Arrutiren banda-ri. Aldekoaren iritziz, «nobela berrian estilo aldaketa bat egin du Arretxek. Trama soildu egin du, eta zinemaren erritmora gerturatu du estiloa. Betelan gutxi du, eta istorioaren garapena arina eta zalua da».

Toureren pertsonaia oraingoz alde batera utzi badu ere, ez du baztertzen hurrengo eleberri batean berreskuratzea. «Aparkatuta utzi dut, baina itzuliko naiz harengana». Baina onartu du behar zuela «kortsea kendu», eta «libreago» aritu. «Tourerekin oso pozik nago, eta eleberri bakoitza ezberdina da; bakoitzak bere izaera dauka. Baina errutinan jausteko beldurra ere ematen zidan». Eta hor azaldu dira Arruti eta haren banda. «Eleberri bat idaztea izerdia, orduak eta lana izaten da, baina, aspaldiko partez, dibertitu egin naiz idazten. Oraingoan oso ondo pasatu dut». Hori bai, Arrutiren banda-k ez du segidarik izango. «Hasi eta bukatu egiten den eleberria da».


Alustizari omenaldia

Beasaingo Udalak omenaldi xumea egin dio 102 urte bete dituen Marcos Alustizari, bera baita Beasaingo pertsonarik zaharrena. Alustiza Gaintzan jaioa bada ere, Beasainen bizi da. 36ko Gerra gertutik ezagutu zuen, eta Eusko Gudarosteko sargentu zela, Intxortako frontean borroka egin zuenetako bat izan zen. Sentitartekoz inguratuta ospatu zuen urtebetetzea, asteazkenean.


Bizitza Da Handienak elkarretaratzera deitu du TMEaren aurkako protestan atxilotutako kidearen epaiketa dela eta

Bizitza Da Handiena (BDH) plataformak elkarretaratzea deitu du ostegunerako, protesta sozialaren kriminalizazioa salatu eta egun horretan epaituko duten bere kide bati elkartasuna adierazteko. Joan den asteazkenean eginiko agerraldian, auziaren atzean protesta soziala zigortzeko asmoa dagoela nabarmendu zuen BDH-k: “Akusazio gezurti horiek ez ditugu onartzen, eta epaiketa hau salatzen dugu, protesta soziala ez delako delitua”.

Iazko maiatzean, plataformak Turismoaren Mundu Erakundearen aurka Tabakaleran eginiko elkarretaratze batean, Ertzaintzak protestan ari zirenen aurka jo eta bi lagun atxilotu zituen. Poliziak bien aurkako salaketa jarri zuen, eta zenbait hilabeteren ostean, berriz, akusazioak haietako baten kontrako karguak erretiratu zituen. Bigarrena, ordea, epailearen aurretik pasa beharko da ostegunean, poliziaren aurkako eraso bat egotzita.

Hurrengo bideoan ikusi daiteke BDH-ko kideak, laranjaz jantzita dagoenak, ustez ertzainetako bati eginiko erasoa:

BDH-k gaztearen aurkako auziak iraun bitartean egingo du elkarretaratzea, 12:00etatik aurrera, Donostiako epaitegiaren aurrean. Joan den astean, plataformak beste hitzordu bat izan zuen leku berean. Izan ere, Borroka Sozialen Astean zehar Idiakez kaleko eraikin bat okupatzeagatik, BDH-ko beste kide bat epailearen aurretik pasa behar izan zen bigarren adiz. Lehenengo aldian bezala, ordea, polizia ez zen epaiketara agertu, eta auzia berriro ere atzeratu da, urtarrilera arte.


Udalak etxebizitza bat eskaini die 'Aquarius'-ekoei

Eusko Jaurlaritzaren, EUDELen eta FEMPen esku utzi du etxebizitza bat

Lasarte-Oriako Udalak etxebizitza bat eskaini du Aquarius itsasontziko familia bat jasotzeko. Orain urtebete Siriako gerratik ihesi joandako familia batekin egin moduan, Eusko Jaurlaritzaren, EUDELen eta FEMPen esku utzi du etxebizitza bat.

Aquarius ontzian 630 errefuxiatu egon dira itsasoan nora ezean. Italiako eta Maltako portuetarako sarbidea ukatu diote, eta azkenean Valentzian lehorreratu dira.

Eusko Jaurlaritzak errefuxiatuen %10 hartzeko konpromisoa hartu du. Horietako familia bat etorri daiteke udalak utzitako etxebizitzara.

Udalak oroitarazi du Lasarte-Oria "herri abegikorra" dela, herritarren idiosinkrasiak eta aberastasunak erakusten duen moduan. "Arrazoi askogatik etorri da jendea Lasarte-Oriara bizitzera".


«Euskararen inguruan modu positibo batean biltzeko aitzakia da Galtzakomik lehiaketa»

Galtzakomik komiki lehiaketaren edizio berri bat martxan da, eta Joseba Antxustegietxarte da antolatzaileetako bat. Komiki lehiaketan eskualdeko herritarrek «ondo» erantzuten dutela dio, eta horregatik komikigileei «burua astintzen» hastera animatu ditu zahar eta gazteak.

Nolatan sortu zen Galtzakomik lehiaketa?

Sorrera xumea izan daiteke neurri batean, eta erronka bat ere bada era berean. Ibarratik mundura zabaldu nahi dugu lehiaketa. Euskaraz gozatu eta komikiak egin nahi dituen edonorentzat, berdin du Altsasukoa, Barakaldokoa, Argentinakoa edo Zeelanda Berrikoa, guztientzat dago irekita lehiaketa. Marrazkigintza, komikigintza, arte mota bat da eta hori euskararekin lotzea du helburu. Bai marrazketak egiten dituztenentzako; eta baita bere inguruan bildu daitezkeen lagunek edo bestelako jendeak ere ikusi dezan zer dagoen. Denok euskararen inguruan modu positibo batean biltzeko aitzakia bat da.

Hori al da helburu nagusia?

Beste helburu batzuk egon daitezke. Azkenean, esaterako, komikigintzan dagoen jende bat ezagutaraztera ematen da. Horiek helburu luzeagoak eta zailagoak dira, baina hortxe daude. Euskaldunok gauza asko ditugu egiteko eta marrazkigintza beste bat da. Orain dela urte asko beste jende bat abiatu zen, eta orain jende gazteak ere bere bidea egin behar du, eta gu laguntzeko gaude. Ez dakigu lehiaketa formatua den egokiena, baina funtzionatzen duen eta jendeak gu indartzen gaituen bitartean, guk jarraituko dugu.

Zortzigarren edizioa da honakoa, jada finkatuta dago lehiaketa.

Bai. Beti gehiago nahi dugu eta finkatze hori hobeto egin nahiko genuke, baina guk uste dugu baietz. Komikiak egiten dituztenek badakite lehiaketa hau badagoela, eta zahar eta gazte horri begira daude. Kokatuta dago egutegian.

Gazteei komikigintzan laguntzeko balio al du?

Hori oso eztabaidagarria da. Lehiaketan behintzat gazteek parte hartzen dute, eta oso komiki onekin, gainera. Gero, lehiaketa formatua beti ez da hoberena, baina ari gara eta jarraituko dugu.

Lehenengo urte hartatik gaur egunera komikiak asko aldatu al dira?

Bai, bereziki gazte eta ez hain gazteetan teknologia nabarmentzen da. Photoshopa bezalako tresnak daude, jende batek kontrolatzen dituenak. Momentu jakin batean komiki bat edertu edo itsusitu dezaketenak. Etorri izan zaizkigu lanak komiki ortopedikoak egiteko programekin, baina horiek ez dira onartzen. Sormena ikusi behar da marrazkian eta hizkuntzan.

Lan kopuru handia jasotzen al duzue?

Nik uste 100-120 inguruan ibiltzen garela. Kopuru polita da. Kultur etxean erakusketa jartzerakoan nahikoa lan izaten dugu.

Eskertuko duzue Euskal Herri guztiko lanak jasotzea, ezta?

Asko eskertzen da. Azken finean jendeak Galtzakomik ezagutzen du eta Ibarran kokatuta dagoen arren, zabala dela ulertzen dute. Sekula entzun ez duenak herri batekin lotzeko arriskua dago, baina guk hori gainditua dugu.

Euskal komikigintza zein egoeratan aurkitzen dela esango zenuke?

Hortik bizi diren gutxientzat txukun joango da, eta hortik bizi nahi dutenentzat gaizki joango da. Ireki behar den eta lan egin behar den mundua da. Ezer ez dago erraza eta hau ere ez da mundu erraza. Baina, nik ikusten dut badagoela jende bat ilusio askorekin. Hala ere, mahai baten bueltan jarrita hitz egiteko gaia da.

Zer baloratzen du epaimahaiak?

Lehenengo gauzetako bat sormena da. Sormena eta originaltasuna garrantzitsuak dira marrazkiak egiterakoan eta gidoian. Gidoia, noski, euskaraz da eta euskara aberats bat eskatzen da. Bestalde, komikiak hizkuntzari lotuta badu jolas bat, esaldi motzetan gauza asko adierazi baitaitezke; nahiz eta honek ere bere muga daukan. Horrez gain, marrazkia txuri-beltzean den, koloretan den, zer erritmo duen, istorioa ulergarria den, zer estilo duen... Horiek beste batzuen artean. Normalean nahiko giro onean eta nahikoa azkar hartzen ditugu erabakiak.

Euskal estilorik ba al dago?

Marrazkietan baino gehiago gaiak aukeratzerakoan izan daiteke, baina ez naiz ausartzen hainbeste esaten.


‘Beasaingo gazteok borrokan’ dinamikak argibidea eman du

BEASAIN // Beasaingo gazteok borrokan dinamikak etxegabetzeak behin betiko amaitzea aldarrikatu eta etxegabetzeen erantzuleak salatzeko kartelak jarri zituen. Kartel horietan Stop Etxegabetzeak ipini zuten eta izen bereko eragile sozialarekin nahasketa egon da. Adierazi dutenez, «gaizki ulertu bada sentitzen dugu».


Iruñean eginen du Etxeratek Batzar Nazionala, igandean

Elkartasuna eta babesa izanen ditu ardatz batzarrak. Iruña Park hotelean da hitzordua goizeko 11:00etan. Gizarte eragileek eta alderdi politikoek sinatutako manifestua ere irakurriko du elkarteak.

Batzar Nazionala eginen du Etxerat elkarteak Iruñean: "Euskal errepresialiatu politikoen senide eta lagunek eginen dugu bat", adierazi dute agerraldian. Elkarteak urteotan landutako bidearen balantzea egin eta etorkizunerako lan ildoak berrestea dute xede.

Preso eta iheslarien senideei gizarte-laguntza eta arreta psikologiko eta soziala egitea da Etxerat elkartearen lana, diote, "senideei tokatu zaigun egoerari, kondena gehigarriari aurre egiteko babesa eskaini du Etxeratek".

Igandeko Batzar Nazionalean babesa eta elkartasuna izanen dira ardatz, hala nabarmendu du Maider Alustiza Etxerat elkarteko eledunak. Modu horretan, "espetxeetara bisitan joaten direnak eta giza eskubideekin eta gatazkaren konponbidearekin konprometitutakoak bat eginen dugu", esan du.

Manifestu baten berri emanen dute

Etxeratek egiten duen lanaren aldeko manifestuaren berri ere emanen dute igandean, "gizarte eta eragile politikoen konpromisoa ere mahai gainean jarriko dugu". Bakearen bidean aurrera egin eta sufrimendua behin betiko atzean utzi nahi dutenek egin dute bat Etxeratekin.

Igandean, Iruña Park Hotelean da hitzordua goizeko 11:00etan. Giza eskubideen urraketekin amaitzeko helburu duen deialdia dela jakinarazi dute.


Alderdiek 30 ebazpen bozkatuko dituzte eztabaidaren bigarren egunean

Nafarroako Parlamentua osatzen duten alderdi politikoek (UPN, PSN-PSOE, Nabai, Bildu, PPN eta Izquierda-Ezkerra) bosna ebazpen-proposamen aurkeztuko dituzte.

Nafarroaren egoerari buruzko eztabaida egingo da Nafarroako Parlamentuan, bigarren egunez jarraian. Gaurko saioan Nafarroako Parlamentua osatzen duten alderdi politikoek (UPN, PSN-PSOE, Nabai, Bildu, PPN eta Izquierda-Ezkerra) bosna ebazpen-proposamen aurkeztuko dituzte, 30 guztira.

UPN alderdiaren proposamenak ondorengo alorrei buruzkoak dira: araudiaren “arrazionalizazioa” eta administrazioaren kostuak merkatzea, autogobernua eta Nafarroako Foru Komunitateko eskubide historikoak defenditzea, “defizita betetzea”, terrorismoaren biktimei elkartasuna adieraztea, eta Nafarroak ECOFIN-en lan bileretan parte hartzea.

Nafarroako Alderdi Sozialistak eskatuko du Industria Plana eta Gazteen Enplegu Plana martxan jartzea bi hilabeteko epean, pertsona fisikoen errentaren gaineko zerga eta ondare zerga igotzea, hezkuntza sistema publikoa indartzea eta defenditzea, hiritar guztien osasun arreta bermatzea, koordainketa baztertuz eta kalitatezko eta doako osasun sistema bermatuz.

Nafarroa Bai taldeak eskaera hauek egiten ditu bere ebazpenetan: ekonomia berpizteko neurriak hartzea, zerbitzu sozialen mantentzea ahalbidetuko duen sistema fiskala martxan jartzea, osasungintzako eta hezkuntzako murrizketak baztertzea, Aieteko Bake Konferentziako adierazpenari babesa eskaintzea, eta Nafarroako hiritarren “erabakitzeko eskubidea” defenfitzea.

Bilduk bestalde, helburu hauek lortu nahi ditu: herri galdeketak eta erreferendumak arautzea, hauteskundeak deitzea, politika fiskal berria onartzea, hezkuntzaren eta prestakuntzaren aldeko apustua egitea, Nafarroaren marko juridiko-politiko berria onartzea, eta “Euskal Herriko gainerako lurraldeekin batera estatua sortzea Europar Batasunaren baitan”.

Nafarroako Alderdi Popularrak hainbat helburu lortu nahi ditu aurkeztuko dituen ebazpenak onartuta: gurasoek haurren ikastetxea aukeratzeko duten eskubidea bermatzea, terrorismoaren biktimei eta egoera larrian dauden familiei laguntzea, gastu publikoa murrizteko austeritate plana onartzea eta Nafarroako foru erregimena defenditzea.

Azkenik, Izquierda-Ezkerra alderdiak eskatuko du erreforma fiskala egitea gehien irabazten dutenek gehiago ordaintzeko, banku publikoa sortzea, osasungintza eta hezkuntza indartzea, Nafarroako hizkuntza eta identitate aniztasuna onartzea, eta Nafarroa errepublika federal bihurtzeko lan egitea.


Igeltsera gaztetxearen desalojoa salatu dute ehunka gaztek

“Igeltsera bizirik, gaztetxea lortuko dogu” lelopean 250 bat gazte batu ziren atzo arratsaldean Sopela eta Urdulizko Gazte Asanbladak asteazkenean egindako deialdiari erantzunez. Manifestazio kilometrikoa izan zen, eta Sopela-Urduliz-Sopela ibilbidean guztiz hormatuta dagoen Igeltsera gaztetxetik birritan pasatu egin zen. Bizkaiko Foru Aldundiak indarrez berreskuratutako eraikinean hogei bat ertzain egon zen zaintza lanetan oldartzeko tresneria eskuetan zuela. Halere, asteazkenean ez bezala atzo ez ziren gazteen kontra aritu. Urdulizko batzokiaren aurrean, petardo bat bota eta gero, irakurri zuten adierazpenean Kukutza, Itzubaltzeta, Algorta, Leioa eta beste herri eta gaztetxeen laguntza eskertu zuten SUGAkoek. Era berean, azken bi asteotan bizi izandakoa gogoratu zuten eta Bizkaiko Foru Aldundia, EAJ eta Sopela eta Urdulizko agintarien “jarrera” ertzainei leporatu zizkieten desalojoa, identifikazioak eta jipoiketekin berdindu zuten. Dena den, “negoziatzeko prest” agertu zen SUGA, baina “ez gaituztela kikilduko” argi utzi zuen.

Gazteek EAJ, Ertzaintza, Ibarretxe, Bizkaiko Foru Aldundia eta Sopela eta Urdulizko alkateen kontrako leloak bota zituzten ibilbidean zehar, batez ere Sopela eta Urdulizko batzokien zein Igeltseraren aurrean. Bestalde, okupazioa, guztiontzako etxebizitza, Igeltsera eta kultura herrikoiaren alde oihukatu zuten. Hainbat gazte igeltseroz jantzita zihoazen.


Andreek sortutako gero eta telesail gehiago Series Mania jaialdian

Lillen egingo dute aurten ere, martxoaren 22tik 30era. Marti Noxton izango da epaimahaiburua

Europako telesailen jaialdi garrantzitsuena da Series Mania; aurreneko zortzi urteetan Parisen egin zuten, eta iaz Lille hirira (Frantzia) eraman zuten. Aurten ere Lillen egingo dute, eta hamar telesail lehiatuko dira Sail Ofizialean, martxoaren 22tik 30era. Jaialdiko antolatzaileek nabarmendu dute aurreko urteetan baino telesail gehiago egongo direla gidoilari eta zuzendari emakumezkoek idatziak eta zuzenduak: %41. «Dena den, emakumeek oraindik espazio handia dute bereganatzeko telesailetako ekoizleen eremuan», esan du Laurence Herzberg Series Maniako zuzendari nagusiak. Gidoilari eta zuzendari emakumeak ugaritu egin baitira, baina ekoizleak ez hainbeste.

Sail Ofizialean lehiatuko diren telesailen artean, Erresuma Batuko hiru ekoizpen daude, hirurak Channel4 katearenak: Chimerica, Baghdad Central eta The Virtues. Arte kateak (Frantzia-Alemania) ekoitzitako bi lan daude: Eden eta Mytho. Bigarrena Netflixekin batera. Netflixena da AEBetako hautagai bakarra ere: Chambers. Telesail horren aktore protagonista Uma Thurman da, eta Lillen izango dela iragarri dute antolatzaileek.

Errusiako Identification (TV3 Channel), Norvegiako Twin (NRK), Israelgo Just For Today (Endemol) eta Australiako Lambs of God (Sky) dira Sail Ofizialerako hautatu dituzten beste lau ekoizpenak.

Thurman ez ezik, beste izar batzuk ere egongo dira jaialdian: Freddie Highmore The Good Doctor telesaileko aktorea, Charlie Brooker eta Anabel Jones Black Mirror-en sortzaileak eta Marti Noxton Sharp objects-en gidoilari eta ekoizlea —epaimahaiko presidentea izango da—.

Ikusle kopurua, gorantz

Sail Ofizialean ez ezik, jaialdiko beste sail batzuetan ere askotariko telesailak ikusi ahalko dira, eta mundu mailako estreinaldiak egingo dituzte: CBS kateak The Twilight Zone-ren bertsio berria aurkeztuko du, Netflixek Frantziako telesailen lehian izango du Osmosis —Julius Bergek sortua— eta The OA-ren denboraldi berria eramango du, eta HBOk Asiako beldurrezko telesail bat estreinatuko du: Folklore.

Euskal Herriko profesionalek sortutako telesailik ez dute emango, baina ikusleek Ramon Agirre eta Ramon Barea aktoreak ikusi ahal izango dituzte, Atresmediaren Gente hablando lanaren atal batean —formatu laburren sailean lehiatuko da—.

Publiko zabalari irekia dago Series Mania jaialdia. Txartelak doakoak dira, eta martxoaren 12tik aurrera erreserbatu ahalko dira. Azkeneko urteetan gero eta ikusle gehiago joan dira proiekzioetara: 2015ean, 22.100 ikusle izan ziren; 2016an, 40.000; 2017an, 53.000; eta iaz, 55.000. Aurten are gehiago espero dituzte.

Telesailen proiekzioez gain, hitzaldiak eta mahai inguruak egingo dituzte. Tartean, Orange Is The New Black telesaila aztertuko dute.


Eskualdeko boluntarioak lortzeko deia egiten du Do re ni elkarteak, ‘musika eta zahartze aktiboa’ ikerketarako

Boluntario gisa izena eman nahi dutenek Orioko Udalera edo kultur etxera jo behar dute, eta fitxa bat bete. Izena emateko azken eguna irailaren 30a izango da.

Xabier Lizaso buru duen Do re ni elkarteak ikerketa zientifiko bat egin nahi du, gai hau aztertzeko: musikaren eragina zahartze osasungarrian eta zahartze aktiboan.

Eskualdeko 200 boluntario

Ikerketa hori egiteko, 55 urtetik gorako 200 boluntario behar ditu, Urola Kosta eskualdeko herrietakoak. Elkarteak dagoeneko bi bilera egin ditu Orion eta jende ugarik erakutsi du gaiarekiko interesa. Orain arteko azken bilera Orioko Salatxo aretoan egin zuen irailaren 10ean eta, argazkian ikusten denez, oso jendetsua izan zen.

Orion dagoeneko jende dezentek eman du izena boluntario izateko, baina orain epe bat zabaldu nahi dute, inguruko herrietakoak ere parte hartzera animatzeko.

Boluntario gisa izena eman nahi dutenek Orioko Udalera edo kultur etxera jo behar dute, eta fitxa bat bete. Izena emateko azken eguna irailaren 30a izango da.

Ikerketa zientifiko zabala

Ikerketa aurrera ateratzeko, adituen laguntza izango du Do re ni elkarteak:

Jose Manuel Lopez Bragado, Osakidetzako Osasun Mentaleko burua

Nicola Molinaro, BCBLko zientzialaria (Basque Center on Cognition, Brain and Language)

EHUko robotika departamentua

Bestalde, Josean San Miguel konpositorea eta Juan Kruz Igerabide idazlea ere ari dira lanean Do re ni elkarteak osatutako lantaldean.

Gipuzkoako Foru Aldundiaren dirulaguntza eskatu dute ikerketa egiteko. Urola Kostako Udal Elkarteak eta Orioko Udalak ere babesten dute egitasmoa.

Musikaren eragina garunean

Zergatik egin nahi da ikerketa hau? Neurozientzialariek diotenez, musikak beste edozerk baino gehiago estimulatzen du garuna. Rafael Yuste neurozientzialari ezagunak dio honako hiru egoeretan egiten duela garunak lan gehien: lo gaudenean, begiak itxita ditugunean eta musika egiten dugunean.

Gizarteak estetikaren alorrean baloratu izan du musika orain arte, baina Do re ni elkarteak, ikerketa honen bidez, frogatu nahi du musika garrantzitsua dela garunaren garapenerako eta, bereziki, tresna baliagarria dela adineko jendearen zahartze aktiboa laguntzeko. Musika gure bizitza estiloan integratzeak onurak dakarzkio garunari. Hori frogatu nahi dute ikerketa zabal horren bidez.


Abortua debekatu dute AEBetako estatu batean

WASHINGTON. AEBetako Alabama estatuko Senatuak abortua debekatzeko lege bat onartu zuen herenegun. AEBetako 50 estatutatik 21etan, oso lege murriztaileak dituzte ezarrita abortatzeko eskubidearen aurka, baina Alabamakoa guztietan murriztaileena da: soilik haurdun dagoen emakumearen bizia arriskuan dagoenean egongo da baimenduta. Bortxaketa kasuetan eta intzestu kasuetan, esate baterako, emakumeek ez dute izango abortatzeko eskubiderik. Zigorrak medikuek bakarrik jasoko dituzte, baina oso gogorrak dira: gutxienez hamar urteko espetxealdia abortu bat egiteko asmoa izan dutenentzat, eta 99 artekoa egin dutenentzat. Kay Ivey gobernadoreak astebeteko epea du legea sinatzeko.

Alabamako Senatuak 35 ordezkari ditu, eta horietako 25ek bozkatu dute legearen alde; guztiak Alderdi Errepublikanoko kideak, eta guztiak gizonak. Lau senatari baino ez dira emakumeak, eta bakar batek ere ez du legea babestu. Abortatzeko eskubidearen aldeko elkarteek jakinarazi dute auzitara joko dutela.


'Zine mutua' argazkiak irabazi du inauterietako argazki lehiaketa

'Zine mutua' argazkiak 1678 boto jaso ditu webgunean. Horrela, argazki egileak bi pertsonentzako asteburu-pasa bat irabazi du. Rakel Reyk bidali digu argazki irabazlea lehiaketara. Zorionak!


Persepolis

Persepolis: Marjane Satrapi.

L’Association (frantsesez)

Norma Editorial (Gaztelaniaz)

Liburu bat gomendatzea ate bat zabaltzea da, galdera ikurrei beldurra galtzea.

Nongoa da norbere bizitza liburu batean jasotzeko beharra? Norbere istorioa norberea bakarrik ote da? Mendea eta segundoa gurutzatu zirenean sentitutakoak ez al dira errelatoaren parte?Zerk batzen ditu Urruña eta Teheran? Zergatik gara bizimoduaren fronte orotan hangoak hemen eta hemengoak han? Fidatzekoak al dira zauririk gabekoak? Gertatu ziren bezala gogoratzen ditugu gauzak ala gogoratzen ditugun bezala gertatu ziren? Zer inporta du egiak biluztasun zintzoenaren aurrean? Zeri buruzkoa da zinez Persepolis?

Nik ez dizuet liburu ona edo txarra den esango, estilo soil bezain xehearen gorazarrerik egingo, ezta goiko galderen zentzuzko arraposturik salatuko ere. Hendaiatik Pariserako trenean irakurri nuela baino ez.

Ez naiz sekula Irango iraultza islamikoaren fanatiko bat izan, alboko bidaiaria bezain ezezaguna zitzaidan Marjane Satrapi, ez nuen komikiak irakurtzeko joerarik, baina... Atea zabaldu zidaten eta ni sartu.

Orain, zure esku dago sartu ala ez erabakitzea. Zure eta Persepolisen esku. Kontrakoa haizatu arren, etengabe erabakitzea baita bizitza.


Eskumen zaharrak

Hamazazpi urte joan dira, nire helduaroa ia osoa, hamazazpi urte, Nafarroak eskumen berri bat azkenengoz eskuratu zuenetik, erkidegoko Foru Hobekuntzak esleitzen dizkionen artean, trafikokoak (berez, 1962ra arte foruzainen eskuetan egondakoa; beraz, berririk ez da, eta, eskuratu ez, berreskuratu du Nafarroak). Horrek esan nahi du UPNeko Miguel Sanzen agintaldiko hamar urtez eta Yolanda Barcinaren agintaldi osoan, nahiz eta Madrilgo gobernu zentralean agintzen zuten alderdiekin hitzarmenak eta harreman ustez onak izan, hots, eskumen berriak esijitzeko posizio ezin hobean egon arren, ez zuten zirkinik egin hainbestetan eta hain arranditsu aldarrikatutako autogobernuaren alde. Halere, ezin dut sinetsi dohainik emanen ziotela unean uneko gobernu zentralari bermea. Ordaina dena dela, argi dago ez zela Nafarroarentzat, noiz eta uste ez badute Nafarroa dela haien interesen pertsonifikazioa dela.

Zaharra da eskumenen jokoa, salerosiko moneta. Espainiak bere buruari eman dion konstituzioan (kontrakoa hainbestetan eta hain arranditsu aldarrikatu arren) serio sinesten ez duelako froga denboran luzatuegia. Ikasi behar dugu hitzei baino ekintzei fede ematen, hitzak gehienetan galga baino ez baitira.


Kopako finala jokatuko dute Beti Gazteko futbol-8ko neskek

Kopako finalerdiko itzulerakoa jokatuko du Leitzako Aurrerak eta igoera faseko lehen kanporaketako itzulerakoa Doneztebek

Denboraldia bukatu da eskualdeko areto-futbol, eskubaloi eta saskibaloi taldeentzat, baita futbol eta futbol-8 talde gehienentzat ere. Baina oraindik, jardunaldiren bat edo jardunaldi bat baino gehiago falta dutenek, partida erabakiorrak dituzte. Beti Gazteko futbol 8ko neskek, erraterako, kopako finala jokatuko dute eta Aurrerako mutil helduek edo Gure Txokoako mutiko infantilek finalerdiak. Doneztebe igoera fasean murgilduta dago eta Beti Gazteko talde nagusiak oraindik ez du segurtatua maila mantenduko duela denboraldiko azken partida jokatu baino lehen eta Baztanek igoera dauka oraindik helburutzat. Beraz, emoziorik ez da falta azken txanpan.

FUTBOLA

Gipuzkoako Ohorezko Mailan

Beti Gazte – Mondragoan, larunbatean 17:30ean Lesakako Mastegin.

Nafarroako lehen maila autonomikoan

AD San Juan – Baztan, larunbatean 17:00etan Iruñeko San Juanen.

Nafarroako Preferentetik lehen maila autonomikorako igoera faseko lehen kanporaketa (itzulerakoa)

Falcesino – Doneztebe, larunbatean 18:30ean Faltzesen.

Nafarroako Erregionaleko lehen maila kopako final erdia (itzulerakoa)

Cirbonero B – Aurrera, igandean 12:00etan Zintronikon.

Nafarroako jubenilen Liga nazionalean

UCD Burlades – Baztan, igandean 12:15ean Erripagainan.

Nafarroako jubenilen lehen mailan

Doneztebe FT – CD Amigó, larunbatean 17:30ean Donezteben.

Gipuzkoako infantilen lehen mailako kopako final erdiak

Gure Txokoa – Tolosa A, igandean 16:30ean Berako Matzadan.

Nafarroako futbol-8 txapelketa kopako finala

Neskak

Beti Gazte – CD Amigó, larunbatean 12:30ean Uharteko Areta zelaian.


Domekan izango da Oñati-Arrasate lasterketa

Euskaraz egin bide leloarekin dator aurtengoa, AED elkarteak, antolatzaile nagusiak, euskarari keinu bat egin gura izan diolako. Zapatu arratsaldean izan ohi den lasterketa herrikoia, oraingoan, domeka goizean egingo dute. AED elkarteko Itxaro Artola gonbidatu dute Arrasate Irratiko Igo Autobuusera! saiora gaur, astelehena.


Tratu txarra

Azken boladan aireportuekin zerikusia duten hainbat istorio entzun ditut. Zailtasun klimatikoekin loturarik ez duen istorio honek zer pentsatua eman dit:

Gure lagun frantsesaren osabak beira zuntzezkoa den edozer konpontzen daki. Familia bisitatu zuen azken aldian, amak maleta berria zuen, eta osabak taxututako maleta zaharra oparitu zion, San Frantziskora egingo zuen bidaiarako. Air Canadarekin gurutzatu zuen ozeanoa, eta txikituta heldu zen maleta Torontora. San Frantziskon, zarpail multzoa baino ez zen agertu. Kexa jartzean, maleta izandakoa Texasera bidali behar zutela esan zioten, han erabaki zezaten egindako kaltea konpon zitekeen ala ordezkatua izan behar zuen. Antza, hura konpontzea posible ote zen erabakitzeko, ez zegoen Texasera joan beharrik; formalismoak ordea, formalismo dira. Maletak haraino bidaiatu zuen, eta sei astera jaso zuen lagunak erantzuna. Eskerrak hiru hilabeterako zegoela San Frantziskon! Ted izeneko adituak —Hi, Ted!— telefonoz azaldu zion ezinezkoa zela maleta konpontzea —really?— eta tamaina bereko maleta berria bidaliko ziotela ziurtatu zion, ea zein koloretakoa nahi zuen. Beltza nahi zuela esan arren, zilar koloreko Delsey bat jaso zuen postaz; ia itsutu zuen, baina ez zion muzin egin.

Bueltako bidaian estreinatu zuen. Londresera zartatuta eta kirtena hondatuta heldu zen; Berlinera, lautik hiru gurpil faltan zituela. Kexa jarri zuen, hamabost ordu lehenago inoiz erabili gabea zen maletaren argudioarekin. Easyjetek berria bidali dio, handiagoa.

Maleten arduradunei lana behar bezala egin dezaten eskatzea, gehiegi al da? Soldata igo beharko liekete langileei, eta, hala ere, hegazkin konpainiek ez lukete galerarik izango. Ez bada, horiek maleta enpresen jabeak ere badirela. Laburki, bi jende mota daude: beti dena berria erosi behar dutenak eta esku artean daukatena zaintzen dakitenak.


Euskara eta euskal kultura nazioartean hedatuko ditu Etxepare Euskal Institutuak

Euskara sustatu eta euskal kultura kanpora hedatzea izango ditu helburu Etxepare Euskal Institutuak. Miren Azkarate Eusko Jaularitzako Kultura sailburuak gaur aurkeztu du proiektua hedabideen aurrean eta datorren urterako abian jarri nahi dutela azaldu du. Joan den ostiralean, hilaren 1ean, eman zuen asmoaren berri Miramar Jauregian eta behin aurreproiektua onartuta, orain Eusko Legebiltzarrean eztabaidatuko da lege izaera.

Kultura sailari atxikitako herri erakunde bat izango zela esan zuen Euskal Jaularitzak joan den ostiralean Etxepare Euskal Institutua, euskal kultura zabaltzeko asmoz. Gaur komunikabideen aurrean xehetasun gehiago eman ditu Azkaratek eta euskara munduan onartua izan dadin ekimenak sustatuko dituztela azaldu du, besteak beste, ikastaroak sortuz. Euskal kultura nazioartean hedatzen laguntzeko xedea izango duela ere gaineratu du.

Bestalde, Euskal Herriko errealitatea euskaraz hitz egiten duten mundu osoko taldeengana hurbiltzeko nahia ere adierazi du Kultura sailburuak. Euskara eta euskal kulturaren ikerketa eta irakuskuntza kanpoko unibertsitateetan landu dezaten ere saiatuko direla adierazi du eta administrazioak proiektua aurrera eramateko bere ardura hartuko duela, bai zuzenean eta bai sare telematikoen eta teknologia berriekin ere.

Beñat Etxepare idazlearen izaena eramango duen asmo hau aurrrera ateratzeko, aurreproiektua onartua dago baina erakundea sortu eta arautuko duen legea onartu beharko da Eusko Legebiltzarrean.


BILDU Oñatiko EHBildura!

Oñatiko EH Bilduk herritar eta sektore gehiago biltzeko bokazioa izan du abiatu zen unetik, eta asmo hau berretsi nahi dugu larunbateko Herri Batzarrean, uste baitugu gure egitasmoa gehiengoen interesen araberakoa dela eta atxikimendu berriei esker aberastuko dela etorkizunean. Norabide horretan, etorkizunerako zein Oñati behar dugun eta ortzi-muga horretara iristeko jarraitu beharreko bidea irudikatu nahi dugu guztion artean. Zeregin horretarako eta proiektua ahalik eta partekatuena izateko guztion beharra dugu, zure beharra dugu!! BILDU Oñatiko EHBildura!


Aldundiak bertan behera utzi ditu Eskola Kirola programaren domekako mendiko jarduerak

Aste-akabu honetarako elurragatik abisu horia eman dela-eta, Bizkaiko Foru Aldundiko Euskara eta Kultura Sailak bertan behera utzi ditu domekarako, urtarrilaren 15erako, Eskola Kirola programaren mendiko jarduerak. Horrez gainera, Aldundiak zenbait gomendio egin die Eskola Kirolaren barruan aste-akabu osoan egingo diren jardueretan parte hartuko dutenei. Aholkuak baliagarriak dira lehiaketa- eta hastapen-ekimenetarako zein josteta-jardueretarako.

Aldundiaren gomendioak

Kirol jardueretarako joan-etorrietan, segurtasun baldintzak handitu itzazu.

Mendi-irteera bat egin gura baduzu, alde batetik, informa zaitez joan gura duzun lekurako iragarpen meteorologikoaz, eta har ezazu kontuan eguraldi-aldaketa gogorrak oso ohikoak direla mendian. Bestetik, eroan itzazu soinean ekipamendu eta arropa egokiak. Eta azkenik, eroan itzazu motxilan erreserbako jan-edanak.

Kirol ekintzak burutuko diren baldintza meteorologikoak direla medio, antolatzaileak irtenbideen ibilbidea bertan behera utzi edo alda ditzake.


Altsasu: injustiziaren atzaparrak?

Agur. Heldu den astean Altsasuko zortzi gazteren epaiketa hasiko da.

Horietako hiruk kartzelan segitzen dute Lamela instrukzio-epaileak hala

agindurik. Gainerako bortzak behin-behineko askatasunean dira kautelazko

neurriak betetzen dituztelarik.

Duela bi urte, Estatu osoan, agintearen kontra 9.571auzi zabaldu ziren;

halere, horietako bakarra kontsideratu dute terrorismokoa, Altsasuko

tabernakoa hain zuzen. Hori dela eta, zortzi gazteendako 375 urteko

espetxe-zigorra eskatzen dute.

Aipagarria da akusazio-txostenak ez dituela egin agente neutral batek,

baizik eta Goardia Zibilak berak. Bidenabarrean, aipatzekoa da Covite

elkarte ezagunak parte hartzen duela akusazioan.

Ildo horretan, ezin ahantzi Lamela epailea: Catalunyako independentisten

kontra nabarmendu da, Jordi Cuixart eta Jordi Sanchez kartzelan sartu

baititu. Historian lehendabiziko aldiz, albaramendu edo sedizio deliktua

leporatu die bi Jordiei eta, ondorioz, Demokraziaren Aldeko epaileen

kritikak jaso ditu Lamelak.

Horrez gain, Lamela epaileak Altsasuko gazteen defentsaren agiri-froga,

peritu-froga eta lekuko bidezko froga gehienak ukatu ditu. Beraz,

lekukotasun gehienak akusazioak aurkeztuko ditu.

Arras argi dago epaiketa ez dutela utzi nahi izan Nafarroako epaitegian;

hasieratik espainiar Auzitegira jo dute eta, gainera, instrukzio-epaileak

onetsi duen gertaeren bertsio bakarra akusazioena izan da. Hortaz, berriro

ere injustiziaren atzaparrak begien aitzinean.


290 kiloko harriarekin marka egiten saiatuko da Inaxio Perurena Urtezahar Egunean

Altxatuz gero, 23 urterekin Saralegiren marka berdinduko du

Marka berria egin nahi du Perurenak Urtezahar Egunean: 290 kiloko harria altxatzen saiatuko da Asteasun. 285 kilotan du bere azken marka, Euskadiko Sei Orduetan izan zen hori. 2005eko azaroan, berriz, 280 kiloko harria jaso zuen, 21 urterekin. Hamahiru segundo nahiko izan zuen harria bizkarrean berdintzeko, altxaldi garbi baten ostean. Lorpen hura adierazgarria izan zen harri-jasotzearen munduan, Miel Saralegi herrikideak adin berarekin jaso baitzuen pisu bereko harria. Gisa berean, bi eskuko jardunean lau onenen artean jarri zen. Miel Saralegi (329 kilo), Iñaki Perurena (320 kilo) eta Iñaki Otaegi Gibitegi-ren (300 kilo) ondotik. Asteasun 290ekoa jasoz gero, 23 urterekin Saralegiren marka berdinduko luke, baina horrek ez du arduratzen Perurena II.a. «16-17 urterekin adinari begiratzen da, baina behin puntu batera ailegatuta, ez zaio begiratzen besteek noiz egin zuten zer», dio Inaxiok.

Zortzi urte daramatza semeak markak ezartzen, eta etorkizunean ere, bi beso zein bakarrarekin, bide horretatik jarraitzeko asmoa duela adierazi digu.

Urrezko Aizkolarien Binakako Txapelketa

Urtezahar Egunean 16:30ean du hitzordua Asteasun. Baina aitzinetik Urrezko Aizkolarien Binakako Txapelketako kanporaketak jokatuko dira. Alde batetik, Arria V.a eta Peñagarikano, Txapartegi eta Etxebesteren aurka arituko dira, final laurdenetara sailkatzeko. Bertzetik, berriz, gazteen mailan A taldean Mugertza III.a eta Alkizalete II.a, Jauregi eta Flores II.aren aurka lehiatuko dira. A talde honetan Kañamares III eta Jon Rodiguez da azken bikotea. B taldean, berriz, eskualdeko jendea dugu: Larretxea lehengusuak, Ander Erasun eta Alejandro Mindegia eta Olano eta Ruben Saralegi.


Saretuz sareko V. jardunaldiak abian jarriko dituzte ostiralean

Idurre Zugazagasti Aja eta Lorea Undagoitia Rivero, Saretuzeko kideak. (Argazkia: Lide Ferreira)

#ElkarlanKulturak izenburupean, Saretuz sareko V. jardunaldiak egingo dira irailaren 30ean eta urriaren 28an, Donostiako Egiako parkeko Ingurumen Baliabideen Etxean. Jardunaldietan izena ematea doakoa da, eta plaza mugatuak dira.

Lehenengoan (irailak 30), euren egitasmoetan lehenesten dituzten kultur balioei buruz hitz egingo dute, hiru gonbidatuen laguntzarekin: Bizkaiko Faktoria Lilako kide Irantzu Varela, Arabako GaraiON Sorginguneko kide Amaia Gabilondo eta Madrilgo Altekio-ko kide Javier Fernandez. Ondoren, hiru hizlarien gidaritzapean, hiru tailer burutuko dituzte, hiru kultur balore eta ikuspegiri arreta jarriz: parekidetasuna, eraldatzailea eta elkarlana. Lehen eguna amaituko dute bertso-konklusio eta tokiko produktuekin prestatutako afari-merienda batekin.

Bigarren saioan (urriak 28), berriz, kultur balio horiek nola komunikatu landuko dute, Art for Life-ko Miren Lauzirikarekin. Hala, ElkarlanKulturen jendartzeratzea jorratuko dute. Sortze aktibismoko tailerra 17:00etan hasiko da, elkarlankulturak modu sortzaile eta eraldatzailean nola jendarteratu, eta mugimendu eta erakundeetatik komunikazioa nola landu aztertuko dute. Amaitzeko, tokiko produktuekin afari merienda bat egingo dute.

IRUTXULOKO HITZAk Saretuz sareko Idurre Zugazagasti Aja eta Lorea Undagoitia Rivero kideekin izan da. Ostiralean erreportaje zabala egongo da irakurgai paperean.


Imanol Urkizu: “Martin Zalakain ikuskizun indartsua dela esango nuke”

30 urte baino gehiago daramatza Imanol Urkizu oriotarrak panderoa jotzen. (Argazkia: Maria Maya Manterola)

Zenbat urte daramatzazu panderoa jotzen?

35 urte inguru, esango nuke. Neure kabuz ikasten hasi nintzen. Egun batean edo bitan Loiola auzoko Imanol Iturbiderekin izan nintzen, hark zerbait erakutsi behar zidalako. Bi egun pasa ondoren ezetz esan zidan, ez zuela sekula irakasten, eta bere ustez bi egunean bera baino hobeto jotzen ikasi nuela. Berriz ez itzultzeko esan zidan, eta neure kasa ibili naiz ordutik. Perkusio ikastaro batzuk ere egin nituen kontserbatorioan, eta hango erritmo batzuk panderora ekarri nituen.

Panderoarekin asko esperimentatu duzu, beraz.

Bai. Gaur egun Euskal Herrian jotzen den pandero klasiko hori duela 30 urte nik diseinatutako pandero bat da. Galizira joan nintzen 1992an, eta hango pandero egile bati eman nion marrazkia; niretzako egin nahi nuen panderoarena. Hamalau ale inguru bidali zituen Euskal Herrira, pandero joleen artean probatzeko. Gaur egun pandero hori dago hemen finkatuta.

Musikari ezagunekin aritu zara. Kepa Junkerarekin, esaterako.

Donostiako trikitilari batekin hasi nintzen, Miren Etxanizekin. Bingen Zupiriaren ordezko bezala sartu nintzen. Txapelketa batean bigarren egin genuen, uste baino hobeto, eta han Villabonako Martin trikitilariak esan zidan ea berarekin erromeria batean joko nuen. Trikitixa erakusten zuen, eta ni ere klaseak ematen hasi nintzen bertan. Zortzi urte inguru egin nituen.

Nekatu egin nintzen gero, eta utzi egin nuen. Orduan izan nuen Kepa Junkerarekin jotzeko aukera. Kasualitatea izan zen Kepa Junkeraren buruan ere aldaketa hori egotea, eta aukera hori harrapatu nuen. Horrek asko balio izan zidan, zenbait musika mota ezberdin deskubritzeko. Banekien jazza zegoela, entzuten nuen pixka bat, baina ez gehiegi. Jazza, bluesa, folka, eta mundu guztiko musika ezagutzeko aukera izan nuen berarekin. Gauza asko deskubritzeko aukera eman zidan. Asko laguntzen du Kepak.

Bikoteka edo taldean jotzea nahiago?

Bakoitzak bere momentua izan du. Bikote bezala ibiltzen ginenean oso aberatsa izaten zen, hiri txikietara joan eta bertako jendeak ikaragarri estimatzen zuen egindakoa. Lehenengoetakoak izan ginen kitarra eta kaxa erromerian sartzen. Berrikuntza horiek eskertu egiten zituzten, eta momentu horietan oso gustura sentitzen zara.

Taldean eszenatokira igotzea ederra zen, ez zenuen amaitu nahi izaten. Beste mundu batean sartzen zinen. Hala ere, ez nintzen ni sentitzen taldean jotzen nuenean.

Panderoarekin egin ditut kolaborazio batzuk, eta erosoena bakarrik sentitu naiz. Pandero batekin, nik sortutako kantuak edo doinu zaharrak jotzen… Nik egindako lana niretzako bakarrik da, eta horrek bete nau.

Nola jaso zenuen Martin Zalakainen kolaboratzeko eskaintza?

Juan Antonio Urbeltzek eta Argia dantza taldeak bi urtean behin ikuskizun erraldoi bat egiten dute. Azken bietan izan naiz panderoa jotzen. Doinu tradizionalak erabiltzen dituzte, eta doinu bakoitzerako instrumentu egokien bila ibiltzen dira. Panderojole bat behar zutela eta, parte hartzeko aukera eman didate aurten ere.

Ikuskizunaren bueltan musikari asko elkartu zarete.

Bai, musikari asko. Iruñeatik etortzen diren dultzaineroak, Zopilotes Txirriaos taldeko musikariak, txistulariak, Galdakaoko eta Barakaldoko musikariak, bandurria jotzen duen Logroñoko bat… Istorio baten inguruan 120 pertsona inguru elkartu gara, Ander Lipus buru dela. Bera da kontakizunaren narratzailea.

Zer kontatuko du Martin Zalakain ikuskizunak?

Urbeltzek istorioak sortzen ditu, egiten dituen ikerketak oinarri hartuta. Orain Pio Barojaren Zalakain abenturazalea liburua erabili du. Liburu horren istorioa kontatzen da, antzerkiaren, dantzaren eta musikaren bitartez. Elkarrizketarik ez dago, baina gorputzaren interpretazioak kontatzen du istorioa. Ordu eta erdiko ikuskizun bat da, eta denetik uztartzen du obrak: egoera barregarriak daude, tristeak, dramatismoa, festa… Martin Zalakain ikuskizun indartsua dela esango nuke.


Zerrajerako bizilagunak, auzoko jaiak sortu guran

Uztailean herriko zenbait auzo eta kaletan jaiak ospatzen dira; Maalako jaiak edota Ferrerias kalekoak dira horren adibide. Bi adibide horiek aspalditik datoz, aintzinako kutsua duten jaiak dira. Bada, herrian sortzen ari diren auzo berriek ez dute atzean geratu nahi eta Zerrajerako etxeetako bizilagunek, esaterako, jaiak gura dituzte duela urte gutxi sortu zen auzorako. Joan den aste bukaeran egin zuten lehen froga, eta espero dute datorren urterako ekimena indartu egingo dela. Hori bai, auzotarren inplikazioa ezinbestekoa izango da.

Zerrajerako bizilagunek jaiak gura dituzte auzoan. Horretarako lehen froga bat egin zuten joan den aste bukaeran, ekimenak datorren urterako indarra hartuko duen esperantzaz. Musika, dantza eta haurrendako jolasak izan zituzten. Jai batzorde bat sortu gura dute eta asmoa da festak uztaileko bigarren aste bukaeran ospatzea. Zeinu bereizgarria jarri diote dagoeneko: txapela eramatea derrigorrezkoa izango da. Aldarrikapenerako esaldia asmatu du bizilagun batek: "Txapela buruan eta jaiak Zerrajeran!"


Kortxoenea gaztetxea bota dute

Kortxoenea eraisten hasi zireneko irudia. (Argazkia: Lide Ferreira)

Irailaren 4an egin zuten Groseko Kortxoenea gaztetxea botatzeko lehen saiakera. Hondemakinak eta eraikuntza enpresako langileak joan ziren Kortxoenea botatzeko asmoz, baina eraisteko baimenik gabe. Ondorioz, bertan behera utzi behar izan zituzten lanak. Donostiako Udalak, bere aldetik, jakinarazi zuen aurreko legealdian onartu zuela udalak gaztetxea dagoen eremuan aparkalekuak egiteko proiektua, nahiz eta eraikina botatzeko baimena Eneko Goiaren taldeak eman duen.

Autogestionatutako proiektuak babes zabala jaso zuen, eta lehen saiakeraz geroztik Kortxoenea defendatzeko hamaika jarduera egin zituzten. Donostia Kultura eta Donostia 2016ko langile batzuek ere elkartasuna adierazi zieten Kortxoeneako kideei. Bi hilabeteko erresistentzia dinamika abian jarri zuten (ikus irudi bilduma).

Azaroaren 3an hondeamakinak itzuli ziren gaztetxera. Lurzoruaren jabe den enpresako beharginak beltzez jantzita eta aurpegia estalita sartu ziren gaztetxean, eta barruan zeuden kideak kanporatu zituzten. Ertzaintzak indarkeria handiz egin zuen eraistearen aurka protesta egin zuten pertsonen aurka.

Handik hamar egunera, epaileak eraiste lanak gelditzeko agindu zuen behin behinean, badaezpadako neurri gisa. Epaileak susmoa zuen eraikinaren jabeak ez zuela gaztetxea husteko zegokion agindua. Berandu iritsi zen, ordea, gaztetxea jada arrasto bihurtuta baitzegoen.

Kortxoenea eraitsita, Zemoria kaleko 20. zenbakiko eraikina dute jomugan. Ekainean hutsik geratuko da, eta hainbat eragileri zabaltzeko aukera ezinhobea dela uste dute. Prozesu parte hartzaile bat abiatu dute, eta eragile guztiak gonbidatu dituzte bertan parte hartzera: “Erreferentea izan daitekeen espazio autogestionatu bihur daiteke”.

Aldapeta kaleko eraikina. (Argazkia: Lide Ferreira)

Itsas Gain zentro sozial okupatua ere desagertu egin da aurten. Aldapeta kaleko 62. zenbakiko eraikina utzi behar izan zuten: «Bizitzarik gabe geratuko da berriro, jabeek diru laguntza publiko bat lortu arte, etxea eraisteko eta luxuzko etxe berriak eraikitzeko».

Antiguako Txantxarreka gaztetxea, berriz, mehatxupean da. Kortxoeneari elkartasuna adieraztearekin batera, ez baitu agintari politiko berrien kontrol-baldintza gehigarririk onartu. Gainera, azken aldian lapurretak eta baimen gabeko sartzeak izan direla salatu dute: “modu bortitzean eta izkutuan emandakoak, kalte materialak eraginez eta dirua eta materiala lapurtuaz. Badirudi eraso hauen atzean, modu batean edo bestean, gaztetxea bera desegonkortzeko nahia dagoela”.

Kortxoeneari buruzko albiste bilduma osoa hemen.


Familiarrek eta EAJko karguek agur esango diote gaur Javier Atutxari

1988-1992 eta 1996-2000 artean Bizkai Buru Batzarreko presidentea izan zenari egingo dioten omenaldia 19:00etan izango da, Areatzako San Bartolome elizan.

Familiarrek eta EAJk Javier Atutxa Bizkaian alderdiko presidente ohia izan zenari agur esango diote ostegun arratsalde honetan, Areatzan (Bizkaia). Atutxa atzo hil zen, Bilbon, 75 urte zituela.

1988-1992 eta 1996-2000 artean Bizkai Buru Batzarreko presidentea izan zenari egingo dioten omenaldia 19:00etan izango da, Areatzako San Bartolome elizan. Leku horretan pasatu zuen haurtzaroa Atutxak, Getxon jaio ostean.

Iñigo Urkullu lehendakariak oporrak etengo ditu, buru historikoaren zeremoniara joateko. BBBko presidente ohia Itxaso Atutxa EAJko Bizkaiko egungo presidentearen aita da.

Andoni Ortuzar EAJko presidentea eta alderdiko beste hainbat buru eta kide ere joango dira.

PSEk zeremonian izango dela baieztatu zu. Besteak beste, Enrique Ramos Politika Instituzionaleko idazkaria eta Javier Lasarte Ekonomia arduraduna izango dira bertan, alderdiak ohar batean azaldu duenez.

Euskal nazionalismoaren buru historikoetako bat izan zen Atutxa, 80. eta 90. Hamarkadetan, Xabier Arzallus alderdiko buruaren konfiantzazko gizona izan baitzen.

Javier Atutxa Lourdesekin ezkonduta zegoen, eta hiru alaba zituen: Itxaso, Amaia eta Leire.